Banjir ubah corak kempen PRU15

(Deretan bendera Barisan Nasional (BN) dan Pakatan Harapan (PH) menghiasi di jambatan sekitar Jalan Kubang Semang sempena kempen Pilihan Raya Umum ke-15/FOTO BERNAMA)

KUALA LUMPUR, 16 November - Banjir yang melanda lebih awal dari jangkaan di beberapa kawasan di sekurang-kurangnya enam negeri memaksa perubahan corak berkempen di situ bagi Pilihan Raya Umum ke-15 (PRU15).Setakat pagi ini, seramai 3,196 mangsa banjir berada di 28 pusat pemindahan sementara (PPS) di enam negeri, iaitu Perak, Selangor, Johor, Kelantan, Melaka dan Pulau Pinang.Berikutan situasi itu, kempen beberapa calon serta ceramah politik membabitkan parti Barisan Nasional (BN), Perikatan Nasional (PN) serta Pakatan Harapan (PH) dilaporkan terpaksa ditangguhkan seketika hingga memaksa gerak kerja kempen kini disesuaikan mengikut keadaan semasa dengan mendahulukan bantuan kepada rakyat yang terjejas.Beberapa calon dilihat mengharungi air banjir untuk bertemu dan menghulurkan bantuan kepada mangsa banjir. Seorang daripadanya calon PH Parlimen Permatang Pauh di Pulau Pinang Nurul Izzah Anwar yang berbaju kurung dan baju hujan.Malah beberapa calon di Selangor terpaksa menangguhkan dan beralih kepada misi menyantuni mangsa banjir. Antaranya, Parlimen Sungai Buloh yang merupakan kerusi tumpuan turut menyaksikan calon BN Khairy Jamaluddin sanggup menangguhkan kempennya seketika untuk bertemu penduduk terkesan dengan banjir.

(Calon Barisan Nasional (BN) bagi Parlimen P.107 Sungai Buloh Khairy Jamaluddin meninjau keadaan beberapa buah rumah di kawasan Kampung Melayu Subang yang terjejas ekoran banjir kilat pada Khamis lalu/FOTO BERNAMA)

Menteri Besar Selangor Datuk Seri Amirudin Shari yang juga calon PH bagi Parlimen Gombak dan calon PN bagi Parlimen Kapar, Dr Halimah Ali juga antara yang dilihat membatalkan aktiviti kempen untuk meninjau keadaan banjir di kawasan terlibat.Jabatan Meteorologi Malaysia (MetMalaysia) meramalkan Monsun Timur Laut bermula pertengahan November dan berlanjutan sehingga Mac tahun depan yang berisiko berlakunya hujan lebat sehingga boleh menyebabkan banjir terutama di kawasan rendah selain fenomena air pasang besar boleh melanda kawasan pantai antara November dan Januari tahun depan.Situasi cuaca tidak menentu menyebabkan Jabatan Bomba dan Penyelamat Malaysia (JBPM) Selangor bersiap siaga meletakkan anggota bersama aset bantuan di beberapa lokasi bencana untuk memantau keadaan semasa terutama di persisiran pantai dan sungai.“Bomba akan siap siaga berdasarkan keadaan cuaca seperti air hujan bertakung atau kenaikan paras air. Kita akan gunakan aset seperti bot dan lori pengangkut untuk sebarang kemungkinan,” kata Pengarah JBPM negeri Norazam Khamis ketika dihubungi Bernama.Di Pahang, calon BN bagi Parlimen Raub Datuk Chong Sin Woon berkata MCA mempunyai pasukan khas yang bersiap sedia untuk digerakkan pada bila-bila masa bagi membantu masyarakat di kawasan berisiko banjir, menunaikan kewajipan itu.Beliau mengakui situasi banjir atau hujan lebat pada hari pengundian 19 Nov ini, sedikit sebanyak akan mempengaruhi pengundi untuk keluar mengundi. "... untuk mereka yang bukan penyokong tegar mana-mana parti, kalau hujan lebat tak adalah kesegeraan untuk mereka mengundi. Bagaimanapun untuk menarik pengundi, kita boleh hantar kenderaan dan menyediakan peralatan seperti payung dan sebagainya. Kita dah siap sedia perkara itu,” katanya.Calon PH-DAP di Dewan Undangan Negeri (DUN) Ketari di Pahang, Thomas Su Keong Siong, juga berpandangan peratusan keluar mengundi akan turun dengan mendadak jika banjir, dan bagi meringankan beban rakyat, PH, menurut beliau akan mengutamakan aspek membantu mangsa banjir terlebih dahulu. "Saya berharap tak ada banjir walaupun sekarang kerap hujan. Kalau banjir, peratusan keluar (mengundi) tidak tinggi… bayangkan kalau rumah sendiri sudah dinaiki air, mana ada 'mood' untuk mengundi. Kalau kita tidak membantu sebaliknya suruh mereka mengundi, itu mementingkan diri,” katanya.Di Kelantan, Pengerusi Badan Perhubungan UMNO Kelantan, Datuk Ahmad Jazlan Yaakub berkata jentera BN Kelantan bersedia dengan peralatan seperti bot, keperluan makanan dan sebagainya bagi membantu pihak berkuasa dalam operasi penyelamatan dan perpindahan mangsa banjir.Turut menyatakan kesediaan, Pengarah Angkatan Pertahanan Awam Malaysia (APM) Kelantan Kolonel (PA) Mohd Adzhar Mujab yang menjelaskan bahawa seramai 1,349 anggota APM bersama logistik seperti 14 buah lori dan 78 buah bot sedia untuk digerakkan sekiranya berlaku banjir termasuk pada hari pengundian.Di Terengganu, 30 lokasi berisiko banjir telah dikenal pasti di empat daerah iaitu Kemaman, Dungun, Hulu Terengganu dan Besut.Setiausaha Kerajaan Negeri Tengku Datuk Farok Hussin Tengku Abdul Jalil berkata sebanyak RM2.5 juta diperuntukkan bagi penyediaan barangan keperluan dan makanan buat mangsa banjir kali ini. - BERNAMA


PRU15 : Calon bertanding perlu berkempen secara sihat

(Shahanim Mohd Yusuf bertemu dengan pengundi di Sungai Petani)

SUNGAI PETANI, 16 November- Para penyokong, jentera parti dan ahli-ahli parti politik yang bertanding pada Pilihanraya Umum ke-15 (PRU15) agar berkempen secara sihat, muhibah dan harmoni. Calon Barisan Nasional (BN) Parlimen Sungai Petani, Datuk Shahanim Mohd Yusuf berkata kempen memburukan calon, memfitnah, budaya samseng adalah sikap yang kurang baik. Shahanim menjelaskan sikap itu hanya akan menjejaskan reputasi dan imej parti tersebut. "Sebagai calon juga mereka perlu menunjukan kekuatan tanpa membuat pelbagai provokasi, memfitnah dan memburukan calon lain, sebagai cara untuk mendapat sokongan pengundi," katanya ditemui pemberita di sini hari ini.

(Shahanim Mohd Yusuf ditemui pemberita RTM di Sungai Petani)


Gombak-Hulu Langat dan Stong Geopark diiktiraf sebagai Geopark Kebangsaan

KUALA LUMPUR, 16 November - Kawasan Gombak-Hulu Langat Geopark dan Stong Geopark diiktiraf sebagai Geopark Kebangsaan di bawah Program Pembangunan Geopark. Kementerian Tenaga dan Sumber Asli (KeTSA), memaklumkan pengiktirafan itu dibuat pada Mesyuarat Jawatankuasa Geopark Kebangsaan Bilangan 2 Tahun 2022, semalam.Menurut KeTSA, pengiktirafan itu merupakan satu lagi pencapaian buat negara khususnya kerajaan negeri dan pihak berkuasa tempatan dalam memelihara kelestarian alam semula jadi serta pengurusan mampan kawasan berkepentingan yang memiliki nilai geotapak luar biasa.

“Kementerian yakin kerjasama erat dapat memastikan Geopark diurus dengan baik dan mengalu-alukan sebarang bentuk kerjasama di kawasan yang mempunyai kepentingan geologi bagi tujuan penyelidikan saintifik, pendidikan, penjanaan ekonomi penduduk setempat dan pembangunan mampan,’’ kata KeTSA menerusi kenyataan.KeTSA turut memaklumkan usaha itu seiring dengan Agenda Pembangunan Nasional dan Matlamat Pembangunan Mampan 2030 di bawah Pertubuhan Bangsa Bersatu (PBB).Gombak-Hulu Langat Geopark berkeluasan 1,129.55 kilometer persegi dan kaya dengan geotapak pelbagai taraf selain kewujudan kuarza terpanjang di Asia Tenggara, landskap pergunungan serta pembentukan beberapa lembangan daratan.Stong Geopark pula berkeluasan 2,131.99 kilometer persegi dan memiliki kepelbagaian geologi (25 geotapak), kepelbagaian biologi (7 biotapak) serta budaya tempatan (16 tapak budaya) selain penemuan beberapa artifak berupa cengkerang dan tembikar berusia 1,000 hingga 5,000 tahun.Pengiktirafan Geopark Kebangsaan itu adalah yang ketujuh serta kelapan selepas Lembah Kinta dan Lenggong Geopark di Perak, Jerai Geopark di Kedah, Kinabalu Geopark di Sabah, Labuan Geopark di Labuan dan Sarawak Delta Geopark di Sarawak.-BERNAMA


Ismail Sabri komited selesaikan secara berperingkat perkara tertunggak dalam MA63

SANDAKAN, 16 November - Komitmen dan keutamaan akan terus diberi dalam menyelesaikan secara berperingkat segala perkara yang tertunggak dalam Perjanjian Malaysia 1963 (MA63).Perdana Menteri, Datuk Seri Ismail Sabri Yaakob berkata usaha itu bagi memastikan setiap perjanjian termaktub dalam MA63 dapat dilunaskan demi perubahan besar, termasuk di Sabah.Ismail Sabri yang juga Pengerusi Jawatankuasa Khas MA63 berkata banyak perkara telah dicapai menerusi Jawatankuasa Khas MA63, termasuk dalam aspek bayaran tunai petroleum daripada PETRONAS dan cukai jualan ke atas produk petroleum kepada negeri ini yang bernilai hampir RM5 bilion.

"Saya merupakan Pengerusi Jawatankuasa Khas MA63 yang bermesyuarat setiap bulan dengan Sabah diwakili Ketua Menteri Datuk Seri Hajiji Noor. Saya sudah memberikan komitmen bahawa segala tunggakan yang belum selesai melalui MA63, kita akan selesaikan sedikit demi sedikit."Ini komitmen Kerajaan Persekutuan dan saya percaya dengan apa yang kita beri melalui MA63 yang kita laksanakan, insya-Allah perubahan besar akan berlaku di Sabah," katanya ketika berucap pada Majlis Ramah Mesra Perdana Menteri Bersama Rakyat Libaran di Program Perumahan Rakyat (PPR) Gum Gum, di sini, semalam.Bercakap kepada pemberita selepas majlis itu, Ismail Sabri berkata beliau bermesyuarat dengan Hajiji dan Premier Sarawak, Tan Sri Abang Johari Tun Openg setiap bulan untuk membincangkan perkara yang belum diselesaikan berkaitan MA63."Setiap bulan, kita bersama Hajiji dan Abang Johari akan membuat senarai semak dari segi perkara-perkara yang belum diselesaikan lagi."Rancangan masa depan pun telah dibincang dengan pihak Sabah dari segi mewujudkan syarikat berkaitan penghasilan minyak. Ini adalah supaya Sabah juga mempunyai pegangan dalam saham berkaitan penjualan minyak," katanya.Ketika ditanya sasaran menyelesaikan perkara tertunggak dalam perjanjian itu, Ismail Sabri berkata pihaknya tidak mempunyai sasaran spesifik, sebaliknya akan cuba sedaya upaya menyelesaikannya secepat mungkin.


Parti politik Sabah dan Sarawak tidak boleh diketepikan dalam pembentukan kerajaan

(Ismail Sabri pada program Bual Bicara Khas Kestabilan dan Kemakmuran Bersama Perdana Menteri)

KUALA LUMPUR, 16 November- Parti-parti politik Sabah dan Sarawak tidak boleh diketepikan dalam pembentukan Kerajaan Persekutuan selepas Pilihan Raya Umum ke-15 (PRU15).Jelas Perdana Menteri, Datuk Seri Ismail Sabri Yaakob, Barisan Nasional (BN) sedia bekerjasama dengan Gabungan Parti Sarawak (GPS) dan Gabungan Rakyat Sabah (GRS) bagi membentuk Kerajaan Persekutuan."Sebab itu kita mesti mendahului untuk mendapat 112 kerusi bagi membentuk kerajaan."Tambahnya, gabungan parti selepas pilihan raya perlu diputuskan oleh parti bukannya dibuat oleh mana-mana individu.Beliau berkata demikian dalam program Bual Bicara Khas Kestabilan dan Kemakmuran Bersama Perdana Menteri di TV1.Aspek pembangunan infrastruktur bakal dilaksanakan oleh BN selepas PRU15, tidak ketinggalan Sabah dan Sarawak.Pelbagai perancangan menerusi Bajet 2023 juga telah diatur untuk Sabah dan Sarawak.Ismail Sabri turut menjelaskan, "saya akan fokus kepada Sabah dan Sarawak dari segi infra ekonomi rakyat. Layanan kepada Sabah dan Sarawak sama dengan semenanjung akan diberikan keutamaan dan kelebihan."Sabah dan Sarawak masing-masing diperuntukan sebanyak RM6.3 bilion dan RM5.4 bilion menerusi Bajet 2023 bertemakan Keluarga Malaysia, Makmur Bersama, antaranya bagi melaksanakan projek infrastruktur air, elektrik, jalan raya, kesihatan dan kemudahan pendidikan.

(Datuk Seri Ismail Sabri Yaakob dalam bual bicara khas di TV1)


Lebih 90% keluar undi awal PRU15

KUALA LUMPUR, 16 November- Lebih 90% daripada 224,828 pengundi awal menunaikan tanggungjawab mengundi bagi Pilihan Raya Umum Ke-15 (PRU15), pada Rabu.Suruhanjaya Pilihan Raya (SPR) memaklumkan, Pengundian awal dilaksanakan di 578 pusat pengundian dengan 970 saluran dibuka.Proses pengundian awal turut disaksikan ejen calon yang bertanding di bahagian pilihan raya berkenaan.Sementara itu, sebanyak 365,686 kertas undi pos dikeluarkan SPR pada PRU15 dan Pilihan Raya Kecil DUN Bugaya, Sabah.

Tarikh pengundian telah ditetapkan oleh SPR pada 19 November ini.


Pengecilan saiz Kabinet berasas dan mampu dilaksanakan - Annuar Musa

LUBUK MERBAU, 16 November- Komitmen Perdana Menteri Datuk Seri Ismail Sabri Yaakob untuk mengecilkan saiz kabinet sekiranya Barisan Nasional kembali mendapat mandat baharu selepas Pilihan Raya Umum Ke-15 (PRU15) disifatkan berasas dan mampu dilaksanakan

Menteri Komunikasi dan Multimedia, Tan Sri Annuar Musa berkata ini kerana ia dibuat berdasarkan kepada pengalaman dimiliki Ismail Sabri ketika memimpin negara.

"Misalnya perbelanjaan dan pembahagian tugas (dilaksanakan dengan baik) kerana beliau berpengalaman jadi PM. Jadi dia tahu yang mana boleh dikecilkan. Jadi, kalau dia buat komitmen itu ada asas, dan saya yakin PM akan melakukannya," katanya ketika ditemui pemberita selepas menghadiri Ceramah Perdana bertajuk ‘PRU-15 Jangan Tertipu Lagi’ di Lubuk Merbau.

Semalam ketika program Bual Bicara Khas Kestabilan dan Kemakmuran Bersama Perdana Menteri di RTM, Datuk Seri Ismail memaklumkan akan mengecilkan saiz kabinet selepas mendapat mandat baharu. Barisan jemaah menteri akan terdiri daripada individu yang mempunyai pelbagai kepakaran.


BN sasar menang 15 kerusi parlimen di Sabah

SANDAKAN, 16 November- Barisan Nasional (BN) menyasarkan memenangi 15 Kerusi daripada 25 kawasan Parlimen Sabah dalam Pilihan Raya Umum ke-15 (PRU15) sekaligus menyumbang kemenangan kepada parti. Menurut Perdana Menteri Dato Seri Ismail Sabri Yaacob, beliau yakin dengan pengalaman dimiliki Pengerusi UMNO Sabah, Datuk Seri Bung Moktar Radin untuk terus memperkukuhkan jentera bersama Gabungan Rakyat Sabah (GRS) bagi memanfaatkan baki kempen PRU 15.  "Saya percaya zon 5,sekurang-kurangnya dua..tiga,atau empat kerusi parlimen.Saya difahamkan di Sabah, minimum boleh menyumbang 15 kerusi",katanya kepada media.Beliau berkata demikian dalam Program Ramah Mesra Rakyat di PPR Gum-Gum Batu 16 Sandakan.

(Perdana Menteri, Datuk Seri Ismail Sabri Yaakob ketika ditemui media selepas Program Ramah Mesra Rakyat di PPR Gum-Gum Batu 16 Sandakan)

Hampir 3,000 Masyarakat dari sekitar kawasan Libaran menghadiri program berkenaan.

Perdana Menteri berangkat pulang ke Kuala Lumpur pada pukul 7.15 malam dari Lapangan Terbang Sandakan.


4,200 anggota, pegawai ATM undi awal di Kelantan

KOTA BHARU, 15 November- Seramai 4,200 anggota dan pegawai Angkatan Tentera Malaysia (ATM) serta pasangan mengundi pada hari pengundian awal Pilihan Raya Umum ke-15 (PRU15) di empat pusat mengundi, setakat pukul 5.00 petang tadi.Panglima Briged Ke-8 Infantri Malaysia, Brigedier Jeneral Datuk Abu Hasan Assha'ari Kamis @ Shaffiee berkata pihaknya menjangkakan sasaran lebih 98 peratus pegawai, anggota dan pasangan keluar mengundi hari ini.  Katanya, tiada sebab untuk mereka tidak keluar mengundi, melainkan atas sebab yang tidak dapat dielakkan antaranya masalah kesihatan.

(Jarang-jarang kes anggota tentera tidak mengundi)

"Jarang-jarang kes anggota tentera tidak mengundi. Saya telah menyarankan semua anggota untuk hadir menjalankan tanggungjawab itu untuk menyumbang kepada negara," katanya kepada pemberita selepas meninjau proses pengundian awal di Kem Desa Pahlawan, Kok Lanas, di sini.Tiada kes COVID-19 dilaporkan sepanjang proses pengundian awal hari ini.


Bapa harap jasad anak ditemui segera

KEMAMAN, 15 November- Seorang bapa dan ahli keluarganya reda dengan kehilangan anak Mohamad Aiman Asyraf Shahrulzaman, yang dikhuatiri lemas di alur sungai Kuala Kemaman, berhampiran Pantai Marina, sejak Jumaat lalu. Menurut bapa mangsa, Shahrulzaman Saparuddin, 48 tahun, mangsa dan dua rakan ke lokasi kejadian untuk mandi-manda sebelum berlakunya insiden lemas akibat dihanyutkan arus deras, kira-kira pukul 3.00 petang. "Mohamad Aiman Asyraf diharap ditemui segera. Saya hanya menunggu di sini bagi menantikannya dan hanya pulang ke rumah untuk solat," katanya ketika ditemui pemberita, di sini.

Tiada sebarang petunjuk ditemui Operasi Mencari dan Menyelamat (SAR), setakat ini. Operasi turut dibantu tiga pegawai dari Institut Oseanografi dan Sekitaran Universiti Malaysia Terengganu bagi memudahkan pencarian tersebut.


PRU15: Sabah mampu sumbang 15 kerusi

(Ismail Sabri bersalaman dengan penduduk sewaktu tiba pada Majlis Ramah Mesra Perdana Menteri Bersama Rakyat Libaran di Projek Perumahan Rakyat Gum-Gum hari ini)

SABAH, 15 November- Barisan Nasional (BN) pusat menyasarkan 15 kerusi dimenangi daripada 25 kawasan Parlimen dalam PRU 15 bagi membantu pusat memenangi PRU 15.  Perdana Menteri Datuk Seri Ismail Sabri Yaacob yakin dengan pengalaman Pengerusi UMNO Negeri Sabah Datuk Seri Bung Moktar Radin untuk terus memperkukuh jentera dengan kerjasama Gabungan Rakyat Sabah (GRS) memanfaatkan baki beberapa hari kempen PRU 15 menyantuni dan memberi kefahaman kepada rakyat pentingnya menunaikan tanggungjawab mengundi pada 19 November ini.

(Perdana Menteri, Datuk Seri Ismail Sabri Yaakob)

"Saya percaya zon 5 sekurang-kurangnya tiga atau empat kerusi parlimen dan di Sabah saya difahamkan di Sabah minimum boleh menyumbang 15 kerusi," katanya kepada media dalam Program Ramah Mesra Rakyat di PPR Gum-Gum Batu 16 Sandakan.  Hampir 3,000 masyarakat dari sekitar kawasan Libaran menghadiri program berkenaan.  Perdana Menteri berangkat balik ke Ibu Negara pada pukul 7.15 malam dari Lapangan Terbang Sandakan.


TAIPING,15 November- Rakyat perlu bijak menilai kandungan kempen di media sosial agar tidak timbul salah faham.Menteri Komunikasi dan Multimedia, Tan Sri Annuar Musa tidak menafikan media sosial adalah platform utama ketika ini, namun ia perlu disemak dan dibuat tapisan secara kendiri. "Kadang-kadang video lama yang tidak relevan dimuat naik di media sosial dan disunting telah menyebabkan berlaku percanggahan maklumat. Perkara sedemikian perlu dielak kerana boleh menimbulkan salah faham," katanya kepada pemberita selepas menyempurnakan jelajah kempen, di sini.

Tambah Annuar, sejuruh pembubaran Parlimen dibuat, Kementerian Komunikasi dan Multimedia telah menubuhkan pasukan khas seramai 130 orang terdiri daripada anggota Polis Diraja Malaysia dan juga Suruhanjaya Komunikasi dan Multimedia Malaysia.Ia bagi memproses aduan kandungan palsu di media sosial serta mempunyai autoriti untuk mengarahkan penurunan “posting” yang disahkan palsu.


PLUS keluarkan jadual cadangan waktu perjalanan sempena PRU15

KUALA LUMPUR, 15 November- PLUS Malaysia Berhad (PLUS) menjangkakan peningkatan trafik di antara 1.8 juta hingga 1.9 juta sehari di rangkaian lebuh raya kendaliannya pada 17 hingga 21 November ini apabila orang ramai berpusu-pusu pulang ke kampung halaman untuk mengundi pada Pilihan Raya Umum ke-15 ((PRU15) pada 19 November 2022.Justeru, bagi membantu orang ramai menikmati perjalanan yang lebih selesa sewaktu merentasi Lebuhraya Utara-Selatan, PLUS mengeluarkan jadual Cadangan Waktu Perjalanan (TTA) dan bersedia dari pelbagai sudut operasi lebuh raya bagi menghadapi peningkatan trafik.Ketua Pegawai Operasi PLUS Datuk Zakaria Ahmad Zabidi berkata, pengguna lebuh raya dari Lembah Klang yang menuju Perlis, Kedah, Pulau Pinang, Perak (Utara) dan Johor disarankan supaya memasuki lebuh raya bermula 16 hingga 18 November sebelum pukul 10.00 pagi manakala pengguna yang menuju ke lain-lain negeri dinasihatkan masuk ke lebuh raya antara pukul 1.00 tengah hari hingga 4.00 petang.Menurut Zakaria, bagi perjalanan pulang semula ke Kuala Lumpur bermula 20 hingga 21 November pula, pengguna dari Perlis, Kedah, Pulau Pinang, Perak (Utara), Johor dan lain-lain negeri dinasihatkan supaya memasuki lebuh raya sebelum pukul 10.00 pagi.“Orang ramai khususnya yang ingin pulang ke kampung halaman atau bergerak ke lokasi mengundi masing-masing dinasihatkan membuat persiapan rapi dan merancang perjalanan dengan lebih awal untuk pulang dan kembali semula ke ibu kota semasa tempoh ini. “Pengguna juga perlu menjangka menghadapi tempoh perjalanan yang lebih panjang di lebuh raya berikutan peningkatan kenderaan berbanding hari-hari biasa. Namun begitu, PLUS turut membuat persediaan dari sudut operasi lebuh raya bagi membantu orang ramai menikmati perjalanan yang selesa sepanjang tempoh tersebut,” katanya dalam kenyataan hari ini.Zakaria berkata persediaan itu merangkumi aspek pengurusan operasi serta kemudahan lebuh raya di plaza tol dan kawasan rehat dan rawat (R&R) agar kesemuanya berada pada tahap yang terbaik untuk menerima pertambahan kenderaan di lebuh raya.Beliau berkata PLUS juga akan menghentikan sementara kerja-kerja penyelenggaraan, naik taraf atau pembinaan yang memerlukan penutupan lorong di lebuh raya bermula 17 hingga 21 November kecuali kerja-kerja kecemasan seperti pengalihan kenderaan yang terlibat dalam kemalangan, pembersihan lokasi kemalangan dan kerja-kerja pembaikan yang kritikal.Dalam masa yang sama, PLUS juga menyediakan kren dan trak tunda di lokasi strategik bagi mempercepat kerja pengalihan dan penundaan kenderaan rosak atau terlibat dengan kemalangan di lebuh raya.

Beliau berkata, PLUS akan menugaskan kira-kira 200 pasukan PLUSRonda untuk menjalankan rondaan 24 jam setiap hari di lebuh raya serta 1,500 kakitangan di plaza-plaza tol untuk melancarkan transaksi di plaza tol serta 30 petugas di Pusat Pemantauan Trafik bagi memantau pergerakan trafik serta membantu mengkoordinasi bantuan kepada pengguna lebuh raya.“Pengguna lebuh raya dinasihatkan mematuhi had laju, arahan lalu lintas dan berhati-hati ketika memandu berikutan cuaca hujan dan PLUS mengucapkan semua pengguna lebuh raya selamat sampai ke destinasi untuk menunaikan tanggungjawab kepada negara,” katanya.Jadual TTA boleh didapati menerusi aplikasi PLUS Mobile App di Google Play Store atau App Store selain di laman web www.plus.com.my serta Twitter PLUSTrafik.


Banjir, tiga lagi PPS dibuka di Perak

IPOH, 15 November- Tiga Pusat Pemindahan Sementara (PPS) dibuka hari di Perak, hari ini.Ini menjadikan sebanyak tujuh PPS masih beroperasi, setakat pukul 4 petang tadi.  Sekretariat Jawatankuasa Pengurusan Bencana Negeri memaklumkan, jumlah penduduk terjejas banjir di negeri ituseramai 342 penduduk daripada 98 buah keluarga.

(Tiga Pusat Pemindahan Sementara dibuka hari di Perak)

Dua PPS baharu yang dibuka adalah di daerah Perak Tengah iaitu PPS Sekolah Kebangsaan Simpang Tiga dan PPS Sekolah Menengah Kebangsaan Layang-Layang Kiri, menempatkan 161 penduduk daripada 45 keluarga. Manakala PPS Dewan Orang Ramai Kampung Sungai Baru di daerah Larut Matang dan Selama pula menempatkan sembilan penduduk daripada tiga keluarga.  PPS lain yang masih beroperasi melibatkan daerah Hilir Perak, Kerian dan Manjung.


Cedera, anggota tentera tetap tunai tanggungjawab pengundi

LUMUT, 15 November- Seorang Anggota Tentera Malaysia (ATM) tetap menunaikan tanggungjawab sebagai pengundi awal pada Pilihan Raya Umum ke-15 (PRU15) walaupun mengalami kecederaan dengan tangan bersimen akibat kemalangan.Muhammad Fiqri Rezuwan, 24 tahun, hadir ke lokasi pusat mengundi Sekolah Menengah Kebangsaan (SMK) Pangkalan TLDM dengan ditemani rakannya.

(Parlimen Lumut mencatatkan jumlah pengundi awal paling ramai di Perak)

"Apa yang mendorong saya ke sini adalah lebih kepada sikap tanggungjawab. Sebagai rakyat Malaysia, tanggungjawab itu akan diletakkan sebagai tanggungjawab yang betul," katanya ketika ditemui pemberita di sini.Sementara itu, di Pangkalan Tentera Udara Diraja Malaysia (TLDM) Lumut, seramai 8,327 pengundi awal layak mengundi. Parlimen Lumut mencatatkan jumlah pengundi awal paling ramai di Perak seramai 8,919 pengundi.


10 pengundi positif COVID-19 tunai tanggungjawab di IPK Melaka

BUKIT BERUANG, 15 November - Seramai 10 pengundi positif COVID-19 hadir menunaikan tanggungjawab mereka di pusat pengundian awal, Ibu Pejabat Polis Kontinjen (IPK) Melaka di sini, hari ini.Menurut pegawai Kementerian Kesihatan (KKM) yang bertugas, kesemua mereka diwajibkan untuk memakai pelitup separuh muka.Pengundi yang hadir juga perlu mematuhi beberapa prosedur operasi standard (SOP) ketat sebelum dibenarkan mengundi.IPK Melaka turut menempatkan 2 pegawai KKM yang lengkap memakai pakaian perlindungan diri (PPE) bagi membantu proses undi awal oleh pengundi yang positif."Kesemua pengundi positif ditempatkan di satu khemah khas dan akan dibenarkan masuk apabila tiada pengundi lain yang berada di dalam dewan," kata salah seorang pegawai KKM yang enggan mendedahkan namanya kepada pemberita.

(Khemah khas buat pengundi yang disahkan positif COVID-19)

Berdasarkan tinjauan dan pemerhatian RTM, petugas menggunakan pensanitasi tangan sebelum masuk ke dalam tempat mengundi dan selepas mencelup jari mereka ke dalam botol dakwat."Pengundi positif juga perlu menggunakan pen yang berlainan yang telah disediakan untuk memangkah kertas undi."Mereka juga diminta hadir mengundi bermula pukul 4 petang iaitu sejam sebelum pusat pengundian awal ditutup untuk mengurangkan risiko jangkitan di tempat mengundi," katanya lagi.Sebanyak 2 saluran mengundi dibuka di IPK Melaka bagi menampung 860 pengundi awal yang mengundi di kawasan terbabit.


PRU15 : Pusat pengundian awal ditutup 5 petang

KUALA LUMPUR, 15 November- Pusat pengundian awal di seluruh negara bagi Pilihan Raya Umum ke-15 (PRU15) ditutup pada 5.00 petang ini.Sejumlah 224,828 pengundi awal berdaftar terdiri daripada 117,473 anggota tentera dan pasangan serta 107,355 anggota polis serta pasangan.Turut diadakan serentak ialah pengundian awal bagi Pilihan Raya Kecil Dewan Undangan Negeri (DUN) Bugaya, Sabah yang tertangguh berikutan proklamasi darurat bagi mencegah penularan COVID-19.Sebanyak 578 pusat pengundian awal membabitkan 970 saluran, yang dibuka sejak 8 pagi antaranya di Ibu Pejabat Polis Kontinjen, Ibu Pejabat Polis Daerah dan kem tentera, ditutup secara berperingkat antara 12.00 tengah hari hingga 5.00 petang.Antara pegawai kanan keselamatan yang menunaikan tanggungjawab bagi memilih pemimpin negara ialah Ketua Polis Negara Tan Sri Acryl Sani Abdullah Sani, Panglima Angkatan Tentera Jeneral Tan Sri Affendi Buang, Panglima Tentera Darat Jeneral Tan Sri Zamrose Mohd Zain dan Pesuruhjaya Polis Sabah Datuk Idris Abdullah.Kertas undi akan disimpan di lokap balai polis dan dikira pada Sabtu ini bermula 4.00 petang di tempat pengiraan yang ditetapkan SPR serta disaksikan oleh ejen calon masing-masing.PRU15 melibatkan 222 kerusi Parlimen dan 117 kerusi DUN di Pahang, Perlis dan Perak serta Bugaya di Sabah.Suruhanjaya Pilihan Raya menetapkan 19 November ini sebagai hari mengundi.- BERNAMA


Trak terbalik, anggota tentera cedera parah dalam perjalanan ke pusat undi

SEREMBAN, 15 November - Seorang anggota tentera cedera parah dalam satu kejadian trak terbalik di Jalan Chengkau-Pilin, dekat sini, tengah hari tadi, ketika dalam perjalanan ke pusat pengundian awal di Port Dickson.Ketua Polis Daerah Rembau DSP Hazri Mohamad berkata trak Regimen ke-11 Kor Armor Diraja, Kem Syed Sirajuddin, Gemas itu membawa 24 anggota tentera berumur lingkungan 24 hingga 30 tahun.“Mereka dalam perjalanan ke pusat mengundi di Pusat Latihan Asas Tentera Darat (Pusasda), Port Dickson, untuk tujuan mengundi awal. Setibanya di tempat kejadian, trak berkenaan didakwa gagal dikawal dan terbalik. “Susulan kejadian berkenaan, seorang anggota mengalami kecederaan parah dan dikejarkan ke Hospital Rembau, empat berada di Zon Kuning (cedera sederhana) dan 19 lagi Zon hijau (cedera ringan). Siasatan lanjut masih diteruskan,” katanya dalam kenyataan.

(Trak milik Angkatan Tentera Malaysia (ATM) yang membawa 24 anggota ke pusat pengundian awal Pilihan Raya Umum ke-15 (PRU15) terlibat nahas dan terbalik/FOTO Orang Awam)

Beliau berkata kes disiasat mengikut Seksyen 43 (1) Akta Pengangkutan Jalan Raya 1987. - BERNAMA


PM ingatkan rakyat tidak ulangi kesilapan PRU14

SUNGAI SIPUT, 15 November- Rakyat diingatkan tidak mengulangi kesilapan sama pada Pilihan Raya Umum ke-15 (PRU15) apabila salah memilih kerajaan.                     Menurut Perdana Menteri, Datuk Seri Ismail Sabri Yaakob, rakyat perlu bijak membuat pilihan dengan kembali memberi sokongan kepada kerajaan yang ada atau parti yang boleh membela nasib rakyat.

(rakyat perlu bijak membuat pilihan dengan kembali memberi sokongan kepada kerajaan)

"Rakyat perlu mengetahui parti mana yang selama ini membantu orang ramai terutama dalam menjaga kepentingan mereka selama ini,""Janji kerajaan juga selama ini sentiasa dikecapi dalam membantu rakyat," katanya kepada pemberita selepas berucap pada Majlis Ramah Mesra bersama Warga Peneroka di Felda Lasah, di sini.Dalam perkembangan sama, Ismail Sabri menjelaskan bahawa keputusan meletakkan calon MIC di Parlimen Sungai Siput sepatutnya tidak dijadikan isu.Beliau berharap Parlimen Sungai Siput dapat menyumbang kerusi kepada Barisan Nasional, sekali gus memastikan kemenangan pada pilihan raya kali ini.


PRU15: SPR keluarkan 365, 686 kertas undi seluruh negara

KUALA LUMPUR, 15 November - Sebanyak 365, 686 kertas undi pos dikeluarkan oleh Suruhanjaya Pilihan Raya (SPR) kepada individu yang berhak untuk mengundi secara pos pada Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah.Setiausaha SPR Datuk Ikmalrudin Ishak berkata kesemua kertas undi pos tersebut terdiri daripada 299,097 kategori Borang 1A melibatkan petugas pilihan raya, ahli dan pegawai SPR, anggota polis, tentera, dan petugas media.Sementara itu, sebanyak 48,109 undi pos bagi kategori Borang 1B melibatkan warganegara Malaysia yang berada di luar negara dan sejumlah 15,739 kategori Borang 1C melibatkan agensi dan organisasi serta 2,741 adalah pengundi tidak hadir (PTH) luar negara."Pengeluaran kertas undi pos itu dijalankan petugas pilihan raya di semua 222 kawasan Parlimen dan 117 DUN bermula 7 November lepas seperti diperuntukkan bawah Peraturan-Peraturan Pilihan Raya (Pengundian Pos) 2003."Proses pengeluaran kertas undi pos ini dijalankan dengan kehadiran ejen undi pos daripada semua calon yang bertanding," katanya dalam satu kenyataan di sini pada Selasa.

SPR mengingatkan semua pengundi pos supaya membuat penandaan pada kertas undi, mengisi dengan lengkap dan betul borang Pengisytiharan Identiti (Borang 2) ."Segera kembalikan kepada Pegawai Pengurus sebelum pukul 5.00 petang pada Sabtu ini (19 November) iaitu hari mengundi," kata Ikmalrudin.Katanya pengundi juga diingatkan agar sentiasa menjaga kerahsiaan undi masing-masing dengan tidak merakam gambar kertas undi pos dan menularkannya di laman media sosial.


Anggota polis berkerusi roda menangis datang mengundi

SHAH ALAM, 15 November- Seorang anggota polis yang lumpuh separuh badan Sarjan Azmi Abdul Rani, 53, tidak dapat menahan kesedihan selepas menunaikan tanggungjawab sebagai pengundi awal Pilihan Raya Umum ke-15 (PRU15) di Ibu Pejabat Polis Kontinjen (IPK) Selangor di sini, hari ini.Beliau yang datang dengan berkerusi roda, tiba kira-kira pukul 10.00 pagi tadi dan dibantu petugas Suruhanjaya Pilihan Raya untuk ke dewan mengundi.Azmi berkata beliau lumpuh sebelah kanan badannya disebabkan penyakit darah tinggi dan kencing manis."Saya sedih sangat, dulu masa bertugas, datang mengundi lain (sihat) tetapi sekarang datang ke sini dengan berkerusi roda, rasa berbeza sangat. Ingat akan tanggungjawab kepada negara, saya hadir hari ini," katanya kepada pemberita di sini, hari ini.

Katanya ini adalah pengalaman terakhirnya untuk mengundi awal sebagai seorang anggota polis kerana akan bersara pada Mei depan.Azmi antara 1,818 anggota dan pegawai Polis Diraja Malaysia bagi kawasan Parlimen Shah Alam yang mengundi awal hari ini di IPK Selangor. -BERNAMA


Tiga individu ditahan, 30 laporan kesalahan PRU15 diterima polis Pulau Pinang

GEORGE TOWN, 15 November- Polis menahan tiga individu dan menerima 30 laporan berkaitan pelbagai kesalahan sepanjang tempoh kempen Pilihan Raya Umum ke-15 (PRU15) di negeri ini.Ketua Polis Pulau Pinang, Datuk Mohd Shuhaily Mohd Zain berkata setakat ini, pihaknya telah membuka 12 kertas siasatan dan satu kertas enkuiri polis."Ketiga-tiganya telah didakwa di mahkamah iaitu masing-masing mengikut Seksyen 385, 323 dan 324 Kanun Keseksaan.

"Setakat 10 hari tempoh kempen PRU15, polis telah mengeluarkan 986 permit berkempen dan 360 acara telah dijalankan. Mungkin dalam minggu akhir kempen nanti kita akan menerima lebih banyak permohonan permit," katanya kepada pemberita selepas mengundi awal di Ibu Pejabat Polis Kontinjen (IPK) Pulau Pinang di sini, hari ini.


Pahang, Kedah umum cuti khas sempena PRU15

MARAN, 15 November- Tarikh cuti khas sempena Pilihan Raya ke-15 (PRU15) bagi negeri Pahang adalah sama dengan Kerajaan Persekutuan iaitu 18 November ini.

Perkara terbabit dimaklumkan Ketua Menteri Besar Pahang, Datuk Seri Wan Rosdy Wan Ismail.

(Untuk cuti PRU15 ini, Pahang mengikut cuti diberi Kerajaan Persekutuan)

"Untuk cuti PRU15 ini, Pahang tiada pilihan selain mengikut cuti diberi Kerajaan Persekutuan," katanya kepada pemberita selepas Program Ramah Mesra bersama penduduk Mukim Chenor, di sini.

Sementara itu, kerajaan negeri Kedah mengumumkan Ahad, 20 November ini sebagai hari kelepasan am gantian bagi seluruh Kedah.

Terdahulu, Perdana Menteri, Datuk Seri Ismail Sabri Yaakob mengumumkan Jumaat dan Sabtu ini sebagai hari pelepasan am.

Cuti terbabit diberi untuk memudahkan rakyat menunaikan tanggungjawab mereka pada PRU15, Sabtu ini.


PRU 15: Calon parti bertanding giat berkempen

(Datuk Abdul Ghani Harun melawat PPS SK Kedai Tanjong Pasir Mas)

PASIR MAS, 15 November- Berbaki kurang empat hari sahaja lagi sebelum tempoh berkempen Pilihan Raya Umum ke-15 (PRU15), tamat, calon-calon serta jentera-jentera parti di Kelantan terus menggandakan aktiviti di parlimen masing-masing. Calon Barisan Nasional Parlimen Pasir Mas Datuk Abdul Ghani Harun, bersama jentera parti antara yang giat melakukan pelbagai program bersama penduduk selain melakukan tinjauan ke pasar, serta lokasi awam. Tiada istilah berehat bagi calon berikutan tempoh berkempen semakin singkat, apatah lagi kawasan bagi parlimen tersebut dilanda banjir ketika ini.Antara rutin harian yang dilakukan adalah menyantuni penduduk terjejas banjir di Pusat Pemindahan Sementara (PPS) serta kediaman dinaiki air.Menurut Abdul Ghani Harun, "rakyat di sini dahagakan pembangunan. Mereka akan dapat mencari rezeki dan mengembangkan ekonomi untuk menyara keluarga.Kita terus perjuangkan rakyat supaya mendapat kelebihan hidup sekeluarga seterusnya dia akan sayang pada negara, bangsa dan ugama dia."Beliau, meninjau PPS SK Kedai Tanjong Pasir Mas yang menempatkan 30 penduduk daripada sembilan keluarga. Parlimen Pasir Mas, menyaksikan pertembungan empat penjuru antara penyandangnya, Ahmad Fadhli Saari, dari Perikatan Nasional (PN) ditentang tiga calon lain, masing-masing Datuk Abdul Ghani Harun (BN), Datuk Husam Musa (PH) dan Nasrul Ali Hasan Abdul Latif (PUTRA).

(Datuk Abdul Ghani Harun ditemui pemberita di SK Kedai Tanjong Pasir Mas)


Proses pengundian awal Kem Majidee berjalan lancar

(Pengundian awal di Dewan Serbaguna Batalion ke-10 Rejimen Askar Melayu Diraja, Kem Majidee)

BATU PAHAT, 15 November- Proses pengundian awal di Dewan Serbaguna Batalion ke-10 Rejimen Askar Melayu Diraja, Kem Majidee, bergerak perlahan, dengan bilangan pengundi hadir berkurangan, setakat pukul 2.30 petang.  Aktviti mengundi memuncak sekitar pukul sembilan hingga 12.00 tengah hari, dan dimaklumkan, kurang daripada 100 pengundi awal berdaftar, masih belum mengundi, di pusat undi tersebut.  Meskipun bergerak perlahan, proses pengundian tetap berjalan secara konsisten, walaupun keadaan cuaca hujan ketika ini.  Pusat Pengundian Awal Parlimen Batu Pahat itu, mempunyai 676 pengundi awal berdaftar, terdiri daripada anggota dan pegawai Angkatan Tentera Malaysia (ATM).  Pusat pengundian tersebut akan terus dibuka sehingga pukul 5.00 petang.

(Anggota dan pegawai ATM melakukan undi awal di Kem Majidee)


PRU15: Polis Kedah terima aduan kes pecah stor, koyak poster, penafian beri wang

SUNGAI PETANI, 15 November - Polis Kedah menerima aduan membabitkan kes pecah stor, koyak poster dan penafian memberi wang sepanjang tempoh berkempen.Ketua Polis Sungai Petani, ACP Zaidy Che Hassan berkata, kejadian pecah stor berlaku di Sungai Petani itu melibatkan parti politik yang bertanding dan siasatan kes sedang dijalankan.Siasatan kejadian sebenar pecah stor tersebut melibatkan laporan kehilangan barang makanan yang disimpan di stor berkenaan.Sementara itu, berhubung kejadian koyak poster, kes dilaporkan berlaku di Gurun.Katanya, polis menerima laporan wakil calon menafikan berhubung pemberian wang ketika berkempen.Kesemua kes disiasat di bawah Akta Kesalahan Pilihan Raya 1954.

(Calon-calon dan penyokong PRU15 dinasihat berkempen secara berhemah)

"Calon-calon dan penyokong PRU15 dinasihat berkempen secara berhemah, bersabar dan tidak menimbulkan provokasi antara parti. Ikut peraturan ditetapkan," katanya kepada pemberita selepas menunaikan tanggungjawab undian awal di Sekolah Latihan Asas Kepolisan Daerah Kuala Muda di sini.Seramai 473 anggota dan pegawai polis melaksanakan undian awal di sekolah itu melibatkan 143 pengundi dari Parlimen Sungai Petani manakala 330 pengundi adalah dari Parlimen Merbok.


SPR asingkan pengundi positif, proses mengundi dilakukan cepat

PUTRAJAYA, 15 November- Bagi mengelak risiko penularan individu positif COVID-19 yang mengundi pada Pilihan Raya Umum ke-15 (PRU15) diasingkan daripada pengundi lain.Selain itu, menurut Timbalan Pengerusi Dr Azmi Sharom, proses pengundian di pusat pengundi dilakukan dengan cepat bagi individu yang dijangkiti.Individu yang positif perlu memaklumkan kepada pegawai Kementerian Kesihatan mengenai status kesihatan sebelum hadir ke pusat mengundi. KKM akan mengasingkan pengundi positif dan memastikan individu berkenaan, menunaikan tanggungjawab dengan segera.


BN Pahang perlu kempen secara sihat - MB

MARAN, 15 November- Jentera Barisan Nasional (BN) Pahang perlu meneruskan kempen dengan menjelaskan kepada rakyat mengenai fakta dan rekod baik yang telah dilakukan Kerajaan Negeri Pahang.  Menteri Besar Pahang, Datuk Seri Wan Rosdy Wan Ismail berkata, jentera perlu meneruskan kempen secara sihat dalam usaha mencapai kemenangan untuk membentuk kerajaan negeri di bawah BN.  Beliau berkata demikian kepada pemberita selepas Program Ramah Mesra bersama penduduk Mukim Chenor, di sini.

Turut hadir calon BN Parlimen Maran, Datuk Seri Shahaniza Shamsuddin.  Datuk Seri Shahaniza yang sebelum ini merupakan Ahli Dewan Negeri Kuala Sentul, akan bertemu dengan penyandang kerusi Parlimen Maran, Datuk Seri Ismail Abdul Muttalib yang kini bertanding atas tiket Perikatan Nasional.


Proses undi awal di Pahang berjalan lancar - Ketua Polis Pahang

(Ketua Polis Pahang, Datuk Seri Ramli Mohamed Yoosuf ditemu bual media selepas meninjau proses pengundian di pusat mengundi awal, Dewan Badminton Kompleks PDRM Alor Akar, di Kuantan, Pahang, pagi tadi)

KUANTAN, 15 November - Seramai 21,164 anggota Polis Diraja Malaysia (PDRM) dan Angkatan Tentera Malaysia (ATM) turun menunaikan tanggungjawab mengundi di Pahang, di 50 pusat pengundian melibatkan 70 saluran yang dibuka bermula pukul 8 pagi hingga 6 petang, hari ini.  Daripada jumlah itu, seramai 6,137 orang adalah melibatkan pegawai dan anggota polis manakala 15,027 orang warga tentera.  Ketua Polis Pahang, Datuk Seri Ramli Mohamed Yoosuf yang turut sama mengundi berkata kesemuanya berjalan dengan lancar dan sempurna dengan ramai anggotanya telah bersiap sedia sejak awal pagi.  "Alhamdulillah semuanya mengikut, maknanya kematangan itu ada, itu perlu saya tegaskan kematangan daripada semua aspek lah, tidak lagi yang macam dahulu, dahulu kita dengan orang berparang bergolak kerana politik dan sebagainya, tidak ada, sekarang ini banyak kematangan dan bahan idealism yang dikeluarkan dan saya rasa banyak sosial media dan sebagainya memainkan peranan faktor-faktor emosi dapat dikurangkan sekarang ini," kata beliau selepas meninjau proses pengundian di pusat mengundi awal, Dewan Badminton Kompleks PDRM Alor Akar, di sini hari ini.

(Ketua Polis Pahang, Datuk Seri Ramli Mohamed Yoosuf selesai mengundi di pusat mengundi awal,Dewan Badminton Kompleks PDRM Alor Akar, di Kuantan, Pahang, pagi tadi)

Sementara itu katanya, sehingga 14 November, sebanyak 2,007 permit telah dikeluarkan dengan 284 permit dikeluarkan pada semalam.  Sejumlah 1,494 ceramah politik telah diadakan dalam keadaan aman dan teratur.  Tambah beliau, pihak polis juga telah menerima 270 laporan sehingga kini berkait kesalahan pada Pilihan Raya Umum ke-15 (PRU15) termasuk 31 laporan dibuat semalam selain 15 kertas siasatan telah dibuka dengan dua tangkapan telah dilakukan.


Polis buka kertas siasatan kes rosakkan poster di Muar

MUAR, 15 November- Polis telah membuka kertas siasatan berhubung perbuatan khianat merosakkan poster parti politik di Parit Jawa selepas menerima laporan Ahad lepas.  Jelas Ketua Polis Daerah Muar, Asisten Komisioner Raiz Mukhliz Azman Aziz, laporan mengenai kejadian di kawasan bawah Parlimen Muar itu diterima pada pukul 8.30 pagi di Balai Polis Parit Jawa.  Beliau berkata demikian semasa meninjau proses Undi Awal bagi Pilihan Raya Umum ke-15 (PRU15) di Dewan Serbaguna Markas Batalion 6 Pasukan Gerakan Am, Bakri.

Parlimen Muar menyaksikan pertembungan tiga penjuru antara penyandang Syed Saddiq Syed Abdul Rahman daripada Muda; calon Barisan Nasional, Mohd Helmy Abd Latif dan calon Perikatan Nasional, Abdullah Husin.


Proses demokrasi semakin matang, tiada insiden serius dilaporkan

CHERAS, 15 November- Proses demokrasi negara dilihat semakin matang ekoran tiada sebarang insiden serius dilaporkan sepanjang tempoh berkempen Pilihan Raya Umum ke-15 (PRU15), sejak 5 November lalu.Setakat ini hanya beberapa kes terpencil dilaporkan melibatkan kesalahan mencabut bendera parti di beberapa kawasan.Menurut Pengarah Operasi PRU15 Polis Diraja Malaysia (PDRM), Datuk Seri Hazani Ghazali beliau mengharapkan situasi harmoni itu akan berterusan sehingga hari mengundi, Sabtu ini."Setakat ini tiada laporan yang serius direkodkan, sekadar kes yang biasa terjadi ketika pilihan raya seperti mengoyak poster,""Namun perkara itu tidak menjejaskan ketenteraman awam dan keselamatan awam, jadinya masih terkawal," kata beliau secara eksklusif kepada Berita RTM selepas mengiringi Ketua Polis Negara, Tan Sri Acryl Sani Abdullah Sani meninjau proses undi awal di Markas Briged PGA, di sini hari ini.

(Pengarah Operasi PRU15 Polis Diraja Malaysia (PDRM), Datuk Seri Hazani Ghazali ketika ditemu bual secara eksklusif oleh Berita RTM selepas mengiringi Ketua Polis Negara, Tan Sri Acryl Sani Abdullah Sani meninjau proses undi awal di Markas Briged PGA, di Cheras, hari ini)

Tambah Hazani lagi, pasukan Op Cantas Khas telah ditubuhkan bagi memantau dan mengambil tindakan terhadap sebarang kekacauan yang berlaku sepanjang tempoh pilihan raya. Malah PDRM turut bersiap siaga menghadapi risiko banjir yang berlaku ketika hari mengundi nanti."PDRM sudah bersedia sekiranya hari mengundi berlaku banjir dengan meminta bantuan Jabatan Bomba dan Penyelamat Malaysia untuk mengambil alih, namun Ketua Polis negeri akan bertindak sebagai komander, sekali gus menangani isu banjir ini secara bersama," katanya lagi.


Tiada laporan berita palsu sepanjang tempoh berkempen - Annuar

BAGAN DATUK, 15 November- Menteri Komunikasi dan Multimedia, Tan Sri Annuar Musa berkata, pihaknya tidak menerima sebarang laporan berkaitan berita tidak benar atau berita yang menyentuh sensitiviti kaum, agama dan institusi diraja sepanjang tempoh berkempen setakat ini.  Jelasnya, berbaki tiga hari lagi kempen sebelum hari pengundian Sabtu ini, semua pihak khususnya pengamal media dapat mengekalkan momentum etika profesionalisme masing-masing bagi memastikan Pilihan Raya Umum ke-15 (PRU15) berjalan lancar.  Beliau berkata demikian kepada pemberita pada program Penyerahan Peranti Siswa di Sekolah Menengah Kebangsaan (SMK) Tun Abdul Razak, di sini.

Menteri Komunikasi dan Multimedia, Tan Sri Annuar Musa berucap ketika hadir menyampaikan Peranti Siswa Keluarga Malaysia kepada pelajar Tingkatan Enam dalam Daerah Bagan Datuk di Sekolah Menengah Kebangsaan Tun Abdul Razak (STAR) Selekoh, hari ini / FOTO BERNAMA

Pada program tersebut seramai 93 pelajar menerima peranti siswa yang melibatkan dua buah sekolah iaitu SMK Tun Abdul Razak dan SMK Khir Johari Sungai Sumul.


PRU15: 13 tahun lumpuh separuh badan tetap tunai tanggungjawab

(Koperal Siti Maslinda lumpuh separuh badan selepas kemalangan kereta pada 2009)

BUKIT BERUANG, 15 November - Meskipun lumpuh separuh badan, tidak menghalang hasrat seorang anggota polis wanita hadir menunaikan tanggungjawab sebagai pengundi pada Pilihan Raya Umum ke-15 (PRU15) kali ini.Koperal Siti Maslinda Nordin, 43, tetap tidak mahu melepaskan peluang lima tahun sekali itu untuk mengundi walaupun terpaksa berkerusi roda.Beliau selesai mengundi pada pukul 8.30 pagi di Dewan Serbaguna Ibu Pejabat Polis Kontinjen (IPK) Melaka.Koperal Siti Maslinda sudah 13 tahun lumpuh separuh badan akibat kemalangan kereta semasa pulang dari menjalankan tugas di Balai Polis Parit, Perak pada 2009."Ketika itu saya baru selesai bertugas dan dalam perjalanan pulang ke rumah."Namun disebabkan kepenatan kenderaan saya terbabas hingga menyebabkan saya mengalami lumpuh," katanya ketika ditemui pemberita.

(Petugas SPR menyorong Koperal Siti Maslinda Nordin di pusat mengundi Dewan Serbaguna Ibu Pejabat Polis Kontinjen (IPK) Melaka)

Beliau kemudiannya berpindah ke IPK Melaka pada tahun 2020 dan kini bertugas di Jabatan pengurusan IPK Melaka.


Rangkuman undi awal seluruh negara, 2 anggota ATM positif di Sg Buloh

(Antara sebahagian daripada 35 pengundi yang selesai melaksanakan tanggungjawab mereka sebagai pengundi awal bagi Parlimen Jerlun)

KUALA LUMPUR, 15 November - Sejumlah 224,828 orang pengundi awal yang terdiri daripada 117,473 anggota tentera dan pasangan serta 107,355 orang polis serta pasangan layak menunaikan tanggungjawab mereka di 578 pusat mengundi awal bagi Pilihan Raya Umum ke-15 (PRU15) hari ini.Ikuti liputan proses pengundian awal bersama-sama wartawan RTM yang melaporkan dari seluruh negara.Dimulakan dengan proses pengundian awal bagi Pilihan Raya Kecil DUN Bugaya, Sabah. Setakat pukul 9.00 pagi tadi, 16 peratus daripada 224, 828 anggota keselamatan dan pasangan telah menunaikan tanggungjawab masing-masing.Di Sarawak pula, sebanyak 114 pusat pengundian awal dibuka bermula pukul 8.00 pagi tadi bagi membolehkan anggota tentera, polis dan pasangan masing-masing menunaikan tanggungjawab mengundi.Pesuruhjaya Polis Sarawak Datuk Mohd Azman Ahmad Sapri yang ditemui di Ibu Pejabat Polis Sarawak di sini berkata terdapat 103 saluran mengundi serta 55 pusat pengundian awal bagi polis dan pasangan mereka di negeri ini.Di Kuala Lumpur, seramai 2,041 anggota tentera serta pasangan membuat pengundian awal pada hari ini di Kem Kementah, Desa Tun Hussein Onn.Para pengundi awal telah memenuhi kaunter pendaftaran dan beratur seawal pukul 7.30 pagi dan dengan sebanyak 4 saluran mengundi disediakan Di Kuala Selangor, seramai 391 anggota polis dan pasangan telah melaksanakan tanggungjawab kewajipan sebagai pengundi di kawasan itu sejak awal pagi tadi.Menurut Suruhanjaya Pilihan Raya (SPR), setakat pukul 1.00 tengah hari tadi tadi, statistik keluar mengundi bagi parlimen Kuala Selangor adalah sebanyak 70 peratus.Di Sungai Buloh, seramai 532 anggota dan pegawai PDRM mengundi awal di Balai Polis Kg Baru Subang, Sg Buloh.Pada masa sama, satu laluan khas untuk pesakit COVID-19 tidak kritikal juga dibuka tetapi dengan arahan pegawai kesihatan.Sementara itu, dua anggota Angkatan Tentera Malaysia (ATM) di Kem Sungai Buloh yang melaksanakan undi awal dikenal pasti positif COVID-19.Kedua-dua anggota tersebut diiringi oleh pegawai kesihatan mengikuti laluan khas kaunter COVID-19 untuk melaksanakan undi awal.Selesai mengundi mereka diarah pulang dengan segera.Sementara itu di Kem Sungai Buloh, seramai 1,025 anggota dan pegawai ATM termasuk pasangannya mengundi awal di kem tersebut.

(Kaunter khas untuk pengundi positif COVID-19 di Kem Sg Buloh)

Di Butterworth pula, seramai 2,485 orang pengundi terdiri daripada anggota TUDM dan pasangan bakal menunaikan tanggungjawab mengundi awal di Dewan Sri Bayu, TUDM Butterworth.Pusat mengundi awal terletak di Parlimen P042 Tasek Gelugor dan merupakan tempat pengundi awal paling ramai di Pulau Pinang dengan membabitkan 5 saluran secara keseluruhan.Cuaca di Pulau Pinang, walaupun hujan renyai sejak awal pagi tadi, namun keadaan itu sedikit pun tidak mematahkan semangat 4,435 anggota ATM untuk menunaikan tanggungjawab.Anggota tentera yang terlibat dalam proses undian awal diadakan di Dewan Konvo Rejimen Divisyen 2 di Sungai Ara.

(Anggota Tentera Udara Malaysia (TUDM) antara pengundi awal di Butterworth hari ini)

Di Melaka, seramai 12, 601 pengundi berdaftar melunaskan tanggungjawab mereka sebagai pemilih awal hari ini di 31 pusat mengundi seluruh negeri itu.

Di Perak, seramai 31, 291 anggota polis dan tentera serta pasangan melaksanakan tanggungjawab sebagai pengundi awal di 72 pusat mengundi seluruh negeri.Ketua Polis Perak, Datuk Mohd Yusri Hassan Basri berkata daripada jumlah tersebut 12, 215 adalah warga PDRM manakala 19, 076 lagi pengundi anggota tentera.

Sementara itu di Alor Setar, Kedah meskipun cuaca hujun turun di beberapa kawasan pada sebelah pagi namun proses mengundi awal berjalan lancar.Seramai 14, 674 pengundi terdiri daripada pegawa dan anggota keselamatan keluar mengundi.Daripada jumlah itu, 6, 041 merupakan pegawai dan anggota polis kontinjen Kedah serta pasangan.

(Anggota Tentera yang mengundi awal di Pekan pagi tadi)

Di Cameron Highlands, Pahang seramai 353 anggota PDRM dan anggota tentera menunaikan tanggungjawab dengan mengundi awal di tiga lokasi iaitu 235 anggot polis di Bilik Maklumat Balai Polis Brinchang.Daripada jumlah itu, seramai 105 anggota tentera mengundi di Dewan Sri Gunung, Kem Slim Tanah Rata dan seramai 13 anggota polis di Bilik Maklumat Balai Polis Sungai Koyan, Lipis.

Manakala di Pekan, sebanyak tiga pusat pengundian dibuka dengan menggunakan tiga blok bangunan Sekolah Pengkalan Tentera di Pangkalan Udara Kuantan sebagai pusat pengundian awal bagi Dun Pulau Manis.Seramai 6,132 pemilih melibatkan anggota keselamatan dan pasangan keluar sejak pukul 8 pagi tadi bagi menunaikan tanggungjawab mereka.Daripada jumlah tersebut, seramai 3,941 anggota tentera darat, 2,153 tentera udara dan 38 anggota polis.

Setakat pukul 1.00 tengah hari, statistik keluar mengundi bagi Undi Awal PRU Ke-15 adalah sebanyak 78 peratus, merangkumi data dari seluruh negara.


Proses undi awal warga PDRM paling sistematik berbanding sebelum ini

(Ketua Polis Negara, Tan Sri Acryl Sani Abdullah Sani ditemu bual media selepas mengundi dan meninjau proses pengundian awal di Bukit Aman, pagi tadi)

KUALA LUMPUR, 15 November - Ketua Polis Negara, Tan Sri Acryl Sani Abdullah Sani menyifatkan proses pengundian awal warga Polis Diraja Malaysia (PDRM) bagi Pilihan Raya Umum Ke-15 (PRU15) hari ini adalah teratur dan terkawal.Jelasnya lagi, pemerhati Suruhanjaya Pilihan Raya (SPR) turut memaklumkan proses kali ini paling sistematik berbanding sebelum ini."Hasil laporan, saya terima dari 970 laporan melibatkan 661 tempat mengundi di seluruh negara, kita dapati bahawa suasana dalam keadaan teratur dan dari maklum balas pemerhati SPR, mereka memberitahu proses undi awal tahun ini antara proses paling sistematik dan berjalan dengan lancar," kata beliau ketika ditemui selepas mengundi dan meninjau proses pengundian awal di Bukit Aman, di sini pagi tadi.

(Ketua Polis Negara, Tan Sri Acryl Sani Abdullah Sani selesai mengundi di Bukit Aman, pagi tadi)

Turut hadir bagi memantau proses pengundian awal pagi tadi adalah kesemua calon yang bertanding di Parlimen Lembah Pantai.Seramai 118,000 pegawai dan anggota terbabit dalam proses pengundian awal di seluruh negara.Manakala di Bukit Aman sahaja, sejumlah 6,423 pegawai dan anggota menjalani proses pengundian awal, manakala 1,511 pemilih lagi sebagai pengundi pos.


Polis Melaka terima 10 laporan kes khianat PRU15, lima kertas siasatan dibuka

(Ketua Polis Melaka, Datuk Zainol Samah merupakan antara individu terawal yang menunaikan tanggungjawab sebagai pengundi di pusat pengundian awal di IPK Melaka, Bukit Beruang)

BUKIT BERUANG, 15 November - Sebanyak 10 laporan polis diterima pihak polis Melaka berkaitan kes khianat sepanjang kempen Pilihan Raya Umum ke-15 (PRU15) sehingga semalam.Menurut Ketua Polis Melaka, Datuk Zainol Samah, daripada jumlah itu sebanyak lima kertas siasatan telah dibuka dan masih dalam proses siasatan.Ujarnya, ia termasuk kes khianat mencabut bendera parti lawan seperti yang dilaporkan sebelum ini."Dan pihak polis sentiasa memantau ceramah dan kempen yang dijalankan lah, ini banyaknya kes khianatlah, boleh kata di semua daerah pun ada," kata beliau kepada media selepas meninjau proses undi awal di IPK Melaka, di sini hari ini.

(Ketua Polis Melaka, Datuk Zainol Samah membuat tinjauan terhadap proses undi awal di IPK Melaka, Bukit Beruang hari ini)

Secara keseluruhan katanya, keadaan kempen PRU15 di Melaka masih lagi terkawal dan baik.Terdahulu, Zainol merupakan antara individu terawal yang menunaikan tanggungjawab sebagai pengundi di pusat pengundian awal tersebut.Beliau secara keseluruhannya berpuas hati dengan perjalanan proses undi awal yang berlangsung hari ini dan mengharapakan semua anggota yang mengundi dapat melaksanakan tanggungjawab mereka secara bijaksana dengan penuh adab dan disiplin.IPK Melaka merupakan salah satu daripada 31 Pusat Pengundian Awal yang dibuka di negeri Melaka sempena PRU15.


PRU15: Tidak dibenarkan guna telefon bimbit semasa mengundi

KUALA LUMPUR, 15 November - Penggunaan telefon bimbit di tempat mengundi adalah tidak dibenarkan semasa Pilihan Raya Umum ke-15(PRU15).Suruhanjaya Pilihan Raya (SPR) menerusi kenyataan berkata, sebagai peringatan, notis atau poster larangan penggunaan telefon bimbit akan diletakkan di luar dan di dalam tempat mengundi"Pengundi yang membawa telefon bimbit perlu meletakkan telefon mereka di tempat yang disediakan setelah menerima kertas undi dan mengambilnya semula setelah selesai mengundi," menurut kenyataan itu pada Isnin.

Pelaksanaan tatacara pengundian baharu tersebut boleh dirujuk menerusi poster 'Tatacara 10 Langkah Pengundian'.Tambah kenyataan itu, tatacara itu menjelaskan proses pengundian sepenuhnya dan maklumat lanjut juga telah dimuat naik di laman Facebook, Instagram dan Twitter SPR.SPR turut mengingatkan tanggungjawab orang yang dibenarkan hadir dalam urusan berkaitan pilihan raya untuk memelihara kerahsiaan maklumat pengundian sebagaimana termaktub di bawah Akta Kesalahan Pilihan Raya 1954.


PRU15: 224, 828 pengundi awal menunaikan tanggungjawab mulai 8 pagi

KUALA LUMPUR, 15 November - Seramai 224, 828 orang pengundi awal menjadi kumpulan pertama menjalankan tanggungjawab bagi Pilihan Raya Umum ke-15 (PRU15) dan Pilihan Raya Kecil (PRK) Dewan Undangan Negeri (DUN) Bugaya, Sabah bermula secara rasmi pada pukul 8 pagi ini.Setiausaha Suruhanjaya Pilihan Raya (SPR), Datuk Ikmalrudin Ishak dalam berkata, jumlah itu terdiri daripada 117,473 anggota tentera dan pasangan serta 107,355 anggota polis dan pasangan Polis Pasukan Gerakan Am (PGA).Sebanyak 578 pusat pengundian awal dibuka di seluruh negara antaranya melibatkan Ibu Pejabat Polis Kontinjen (IPK), Ibu Pejabat Polis Daerah (IPD) dan kem-kem tentera, dengan sejumlah 970 saluran."Bagi tujuan ini, Pusat Mengundi Awal yang telah ditetapkan SPR akan dibuka mulai jam 8 pagi hingga 5 petang, namun terdapat beberapa Pusat Mengundi Awal akan ditutup lebih awal."SPR turut menyarankan kepada pengundi awal yang positif Covid-19 untuk berhubung terus dengan Pegawai Kesihatan Daerah bagi memudahkan urusan pengundian awal nanti,” katanya menerusi kenyataan media.

Proses pengundian awal turut disaksikan oleh ejen-ejen calon yang bertanding. Di samping itu, SPR akan menyiarkan proses pengundian secara live streaming menerusi Facebook SPR di beberapa Pusat Mengundi Awal yang terpilih."Kertas-kertas undi awal tidak akan dikira pada hari pengundian awal dan kesemua peti undi akan disimpan di lokap-lokap balai polis untuk jagaan selamat," katanya lagi.Kertas-kertas undi tersebut hanya akan dikira pada 19 November ini bermula pukul 4.00 petang di tempat pengiraan undi yang ditetapkan SPR serta disaksikan oleh ejen-ejen calon masing-masing.Untuk itu, SPR dalam kenyataan semalam menasihatkan pengundi agar membuat semakan maklumat pengundian melalui portal semakan di pautan https://mysprsemak.spr.gov.my atau hubungi Hotline SPR di talian 03-88927018/03-88880040 atau melalui aplikasi MySPR Semak.


Sejumlah 1,122 pengundi awal akan tunai tanggungjawab di Parlimen Batu Pahat

(Suasana di Pusat Mengundi Dewan Serbaguna Batalion Kesepuluh Rejimen Askar Melayu Diraja, Kem Majidee, Batu Pahat, Johor)

BATU PAHAT, 15 November - Sejumlah 1,122 pengundi awal akan menunaikan tanggungjawab mereka di Parlimen Batu Pahat hari ini sempena Pilihan Raya Umum ke-15(PRU15). Daripada jumlah tersebut, seramai 676 pengundi awal terdiri daripada Angkatan Tentera Malaysia (ATM) akan mengundi di dua saluran di Pusat Mengundi Dewan Serbaguna Batalion Kesepuluh Rejimen Askar Melayu Diraja, Kem Majidee, di sini.  Tinjauan Berita RTM mendapati terdapat kira-kira 50 pengundi awal telah hadir di dewan tersebut setakat pukul 9 pagi untuk menjalankan tanggungjawab mereka.

(Antara anggota ATM yang akan menunaikan tanggungjawab sebagai pengundi awal hari ini)

Pengundi juga diarahkan untuk memakai pelitup separuh muka, sepanjang berada di dalam kem tersebut.  Proses undian berjalan lancar, dengan pengundi mengambil masa kurang daripada sepuluh minit semasa berada di dalam dewan pengundian.  Pusat tersebut akan terus dibuka sehingga pukul 5 petang ini.


Bahang PRU15 di Parlimen Jeli semakin terasa

(Calon Perikatan Nasional, Zahari Kechik mengambil pelbagai pendekatan bagi bertemu mata dengan penduduk setempat)

KELANTAN, 14 November- Berbaki beberapa hari lagi, bahang PRU15 di Parlimen Jeli semakin terasa. Calon-calon mula mengambil pelbagai pendekatan bagi bertemu mata dengan penduduk setempat  Ini memastikan kehadiran mereka dapat diterima sebaiknya oleh penduduk khususnya pengundi bagi kawasan P030 Jeli.

(Calon Barisan Nasional Nor Wahida Patuan, mengambil pelbagai pendekatan bagi bertemu mata dengan penduduk setempat)

Calon Barisan Nasional Nor Wahida Patuan memilih untuk hadir ke majlis perkhawinan penduduk di kampung Jeli lama sebagai salah satu strategi kempen beliau  Selain menghormati jemputan, kesempatan ini juga digunakan sebaiknya untuk bertanya khabar penduduk yang rata-rata adalah pengundi bagi kawasan Jeli  Perkara sama turut dilakukan Calon Perikatan Nasional, Zahari Kechik.  Beliau melakukan aktiviti santai hari ini dengan bertemu para usahawan yang mula bangkit kembali setelah mengalami kejatuhan akibat covid di sekitar Lata Keding.  Setakat ini, rata-rata penduduk yang ditemui menyenangi dan menyambut baik calon-calon yang bertanding bagi merebut kerusi Parlimen Jeli.


PRU15: Undi pos proses biasa

(Datuk Seri Dr Wan Junaidi Tuanku Jaafar)

KUCHING, 14 November- Pengeluaran kertas undi pos Pilihan Raya Umum ke-15 (PRU15), bermula 7 November lalu bagi mereka yang didaftarkan sebagai pengundi pos adalah perkara biasa dalam semua pilihan raya.Menurut Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar, undi pos melibatkan beberapa kategori termasuk anggota keselamatan yang berdaftar sebagai pengundi pos.Beliau menerusi satu kenyataan menegaskan, tiada isu yang timbul mengenai hal berkenaan dan Pegawai Pengurus Pilihan Raya juga telah memaklumkan mengenai tarikh pengeluaran kertas undi pos kepada semua ejen calon. Tambah beliau, pengundi pos perlu menghantar kertas undi masing-masing dan sampai sebelum pukul 5.00 petang pada hari pengundian.Semalam, Panglima Angkatan Tentera Jeneral Tan Sri Affendi Buang berkata, pengundian bagi anggota ATM yang didaftarkan sebagai pengundi pos telah bermula 7 November lalu dan berterusan sehingga 5.00 petang Sabtu ini.Seramai 146,737 anggota ATM dan pasangan mereka akan mengundi awal esok dengan 153 pusat mengundi awal ATM diwartakan oleh Suruhanjaya Pilihan Raya.

(Kenyataan media Menteri di Jabatan Perdana Menteri (Parlimen dan Undang-undang))


BN yakin bentuk kerajaan stabil dengan kerjasama GPS

(Perdana Menteri Datuk Seri Ismail Sabri berucap pada majlis perasmian Lebuhraya Pan Borneo Sarawak Seksyen Selangau WPC08/BERNAMA)

SELANGAU, 14 November- Barisan Nasional (BN) yakin dapat membentuk kerajaan yang stabil selepas PRU15 dengan mendapat kerjasama Gabungan Parti Sarawak (GPS).Perdana Menteri berkata, walaupun GPS bukan bersama sebagai parti komponen dalam BN, sejarah kedua-dua pihak ini sudah panjang dan saling memahami aspirasi di antara satu sama lain.“Kita memahami antara satu sama lain, kita memahami aspirasi rakyat Sarawak. Kita lebih memahami hubungan, yang walaupun kita berbeza sekarang ini tetapi kita masih bersama,” katanya dalam sidang media selepas merasmikan Projek Seksyen Selangau untuk Lebuh Raya Pan Borneo Sarawak di sini.Tambahnya, beliau pasti hubungan itu akan diteruskan kerana sebelum ini GPS turut menyertai UMNO ketika menjadi pembangkang dan kemudiannya menyertai kerajaan yang dibentuk BN pada 2020.“Waktu saya menjadi ketua pembangkang, GPS bersama kita. Dia tak sertai kerajaan PH semasa itu. Maknanya kita tetap bersama. Bila kita bentuk kerajaan yang baru, GPS juga bersama kita, pastinya hubungan itu akan diteruskan,” katanya.Menyentuh kenyataannya sebelum ini berhubung keyakinan untuk BN memenangi PRU15, Datuk Seri Ismail Sabri berkata biarpun kemenangan itu nanti hanya berdasarkan majoriti mudah namun kerajaan akan tetap stabil ekoran penguatkuasaan undang-undang lompat parti.

(Perdana Menteri Datuk Seri Ismail bergambar dengan para hadirin pada majlis perasmian Lebuhraya Pan Borneo Sarawak Seksyen Selangau WPC08/BERNAMA)

Hadir sama Premier Sarawak Tan Sri Abang Johari Tun Openg, Menteri Kanan Kerja Raya Datuk Seri Fadillah Yusof dan Menteri Komunikasi dan Multimedia Tan Sri Annuar Musa."Beza sekarang dengan dulu, kalau dulu majoriti mudah itu amat membahayakan kerana masih boleh lompat parti. Sekarang ini dengan akta lompat parti, selepas menang tak ada siapa pun boleh lompat parti. Kalau lompat, dia kena kosongkan kerusi dan masuk pertandingan semula."Kerajaan stabil perlu diwujudkan. Kerajaan persekutuan tidak akan mampu berdiri sendiri tanpa sokongan daripada GPS. Seperti yang disebutkan bahawa apabila kerajaan stabil kita boleh tumpukan perhatian kepada meningkatkan ekonomi kita," katanya.Sementara itu Ismail Sabri berkata Bajet 2023 yang dibentangkan pada 7 Okt lepas berkemungkinan akan dibentangkan semula dengan penambahbaikan jika BN diberi mandat menerajui kerajaan selepas PRU15.Katanya sebahagian besar manifesto BN untuk PRU15 berkisar kepada belanjawan berkenaan.“Ada kemungkinan juga (Bajet 2023 yang dibentang semula) ditambah baik, jadi kita akan tengok selepas PRU nanti. Yang pentingnya kita perlu menang dulu,” katanya.


Persiapan akhir undi awal di IPD Muar, lancar

(Mustaffa Kamal meninjau pusat pengundian awal di IPD Muar)

MUAR, 14 November- Persiapan akhir bagi proses undi awal di Dewan Perumahan Polis (IPD) Muar Parit Perupok berjalan lancar.Seramai enam pegawai terdiri daripada petugas Suruhanjaya Pilihan Raya (SPR) dan Polis Diraja Malaysia (PDRM) ditugaskan bagi melancarkan proses undi awal di lokasi berkenaan. Jelas Pegawai Pengurus Bahagian Pilihan Raya Muar, Datuk Mustaffa Kamal Shamsudin, anggota dan pegawai polis serta pasangan akan menunaikan tugas demokrasi mereka di Dewan Perumahan Polis IPD Muar Parit Perupok. "Alhamdulillah kami hampir selesai. Ada lima pusat pengundian awal di daerah Muar. Simulasi juga telah dilaksanakan di IPD Muar Parit Perupok. Seramai 543 pengundi awal di sini." Mustaffa Kamal berkata demikian semasa meninjau persiapan akhir di Dewan Perumahan Polis IPD Muar Parit Perupok.  Bagi P.146 Parlimen Muar, keseluruhan, 563 pegawai Polis dan pasangan berdaftar akan menunaikan tanggungjawab demokrasi menerusi dua saluran esok.

(Datuk Mustaffa Kamal Shamsudin, Pegawai Pengurus Bahagian Pilihan Raya Muar)


22,689 polis, tentera Johor keluar undi awal esok

(Persediaan pusat mengundi sempena PRU15 di Johor)

JOHOR BAHRU, 14 November- Seramai 22,689 pengundi terdiri daripada polis, tentera dan pasangan akan mengundi awal esok di 63 pusat mengundi di Johor sempena Pilihan Raya Umum ke-15 (PRU15). Ketua Polis Johor, Datuk Kamarul Zaman Mamat berkata, ia melibatkan 11,544 pegawai dan anggota polis.  Proses undi awal dijalankan di premis-premis polis dan tentera seperti di IPK, Kem PGA dan Kem Tentera. "Esok, seramai 3,200 lebih pegawai dan anggota polis akan ditempatkan untuk penugasan bagi memastikan perjalanan undi awal oleh seramai 22,689 pengundi awal terdiri daripada polis, tentera dan pasangan di 63 pusat mengundi dan 86 saluran. "Semalam seramai 727 pegawai dan anggota polis terlibat dalam undi pos. Kesemua mereka telah melaksanakan tanggungjawab masing-masing di setiap ibu pejabat polis daerah dan formasi mengikut kaedah ditetapkan oleh SPR."  Beliau berkata demikian pada sidang media di Ibu Pejabat Polis Kontinjen Johor, Johor Bahru.  Dalam pada itu, lima lelaki berusia 30 hingga 57 tahun ditahan polis Johor atas pelbagai kesalahan termasuk perbuatan khianat sepanjang tempoh berkempen PRU15 dari 5 November hingga semalam.  70 laporan polis diterima setakat ini dan 17 kertas siasatan dibuka dengan kes tertinggi melibatkan 9 kesalahan khianat yang disiasat mengikut Seksyen 427 Kanun Keseksaan.

(Kamarul Zaman Mamat melawat pusat pengundian di Dewan Dato' Onn)


Pengundi positif COVID-19 wajib memakai pelitup muka

(Tangkap layar FB Tan Sri Dr Noor Hisham Abdullah)

KUALA LUMPUR, 14 November- Pemakaian pelitup muka diwajibkan kepada pengundi positif COVID-19 manakala pengundi lain amat digalakkan memakai pelitup muka.Ketua Pengarah Kesihatan, Tan Sri Dr Noor Hisham Abdullah turut menegaskan; pengundi positif COVID-19 tidak dibenarkan singgah di mana-mana sebelum dan selepas mengundi selain perlu segera pulang ke rumah.Pengundi positif COVID-19 juga tidak dibenarkan menaiki kenderaan awam termasuk e-hailing.Bagi memastikan proses pengundian lancar dan selamat terutamanya bagi mengurangkan risiko penularan jangkitan; pengundi positif COVID-19 perlu mematuhi penjarakan fizikal yang selamat. Manakala penjarakan fizikal bagi pengundi lain amat digalakkan.Tan Sri Dr Noor Hisham menjelaskan; petugas kesihatan akan ditempatkan di pusat pengundian bagi membantu urusan pengundi positif COVID-19.

(Nasihat kepada pengundi PRU15 oleh KKM)


Anggota ATM diminta tunai tanggungjawab

KUALA LUMPUR, 14 November- Anggota Angkatan Tentera Malaysia (ATM) dinasihatkan untuk membuat pilihan bijak ketika memilih calon dan parti pada pengundian awal, Pilihan Raya Umum Ke-15 (PRU15), esok.Jelas Menteri Kanan Pertahanan, Datuk Seri Hishammuddin Tun Hussein setiap undi amat penting bagi menentukan arah tuju negara untuk tempoh lima tahun akan datang."Setiap undi penting dalam menentukan kerajaan memerintah lima tahun mendatang."Buatlah pilihan bijak, mempunyai rekod pencapaian yang baik," katanya.

Beliau berkata demikian dalam video perutusan khas di laman Facebook rasminya, hari ini.Tambah Hishammuddin, setiap anggota ATM dan ahli keluarga masing-masing perlu menjaga disiplin ketika melalui proses pengundian.Seramai 146,737 anggota ATM dan pasangan yang berdaftar sebagai pengundi awal akan mengundi di 153 pusat pengundian yang diwartakan Surahanjaya Pilihan Raya (SPR), esok.


Pengundian awal, 2,504 pegawai dan anggota polis Melaka bakal tunai tanggungjawab

AYER KEROH, 14 November- Seramai 2,504 pegawai dan anggota polis di Melaka akan melaksanakan tanggungjawab sebagai pengundi awal, esok di Ibu Pejabat Polis Kontinjen Melaka, Ibu Pejabat Polis Daerah (IPD) Melaka Tengah, IPD Jasin, IPD Alor Gajah dan balai polis terpilih.  Ketua Polis Melaka, Datuk Zainol Samah berkata proses pengundian awal akan dilaksanakan di 24 pusat mengundi. Daripada jumlah itu, 19 pusat mengundi hanya akan beroperasi dari pukul 8 pagi hingga 12 tengah hari.  "Bagi undi pos pula, polis kontinjen Melaka seramai 219 orang memohon untuk undi pos dan yang diluluskan adalah 132, yang bakinya mereka terpaksa balik ke lokaliti asal untuk menjalankan undi awal pada esok hari," katanya.

(Ketua Polis Melaka, Datuk Zainol Samah)

Beliau ditemui di IPK Melaka, Bukit Beruang.  Dalam pada itu, Zainol berkata sebanyak 10 laporan polis dan lima kertas siasatan dibuka sepanjang tempoh berkempen Pilihan Raya Umum Ke-15 (PRU15).


PRU15: Kempen secara bersemuka masih relevan

KULAI, 14 November- Kempen secara bersemuka pada Pilihan Raya Umum Ke-15 (PRU15) masih relevan, walaupun ada sebahagian calon memilih berkempen menerusi media sosial.Ini kerana, pengundi dapat mengenali calon-calon bertanding dengan lebih dekat.Calon juga berpeluang memperkenalkan diri secara terperinci kepada pengundi. Menurut calon Barisan Nasional Parlimen Kulai, Chua Jian Boon, walaupun penggunaan media sosial mampu meraih undi daripada pengundi baharu dan muda, cara tradisional tidak boleh diketepikan. Lebih-lebih lagi untuk menarik hati pengundi veteran."Memang budaya kita kalau bersemuka, jumpa pengundi dan merayu undi mereka, mereka akan rasa lebih didekati."Sekurang-kurangnya pengundi dapat lihat personaliti calon dengan lebih dekat," katanya semasa sarapan pagi bersama pengundi di Warong Lehan di Bukit Batu, di sini.

(Calon Barisan Nasional Parlimen Kulai, Chua Jian Boon (duduk kiri) pada program sarapan pagi bersama pengundi di Warong Lehan di Bukit Batu)

Perkara itu turut dipersetujui calon Pakatan Harapan Parlimen Kulai, Teo Nie Ching dan calon Perikatan Nasional, Datuk Tan Chin Hock."Kempen secara bersemuka masih sangat relevan kerana menerusi ‘walkabout’ atau ceramah kami berpeluang mendekati pengundi dan yang paling penting, pengundi boleh merasai keikhlasan kami," jelas Nie Ching ketika ditemui di Restoran Tai Chiang, Saleng.

(Calon Pakatan Harapan Parlimen Kulai, Teo Nie Ching beramah mesra bersama penduduk)

"Pada pandangan saya, kempen secara bersemuka memang penting, namun pada masa sama pengundi yang mengundi kali pertama lebih memilih media sosial untuk mendapatkan info seperti manifesto calon," menurut Chin Hock.

(Calon Perikatan Nasional, Datuk Tan Chin Hock turun padang mendekati pengundi)


Persiapan undi awal di PLDTD Kem Segenting, lancar

(Pegawai SPR membuat persiapan akhir di PLDTD Kem Segenting)

PORT DICKSON, 14 November- Persiapan undi awal di Markas Pemerintahan Latihan dan Doktrin Tentera Darat (PLDTD) Kem Segenting, Negeri Sembilan berjalan dengan lancar.  25 pegawai Suruhanjaya Pilihan Raya (SPR) tiba sekitar pukul 2.30 petang bagi membuat persiapan akhir.  Lima saluran undi disediakan di pusat mengundi ini bagi memudahkan proses undi awal yang akan berlansung esok.  Notis langkah pengundian turut ditampal di pusat undi ini untuk perhatian pengundi awal.  Tiga buah khemah dipasang di luar dewan bagi pendaftaran pengundi sebelum masuk ke dewan bagi proses pengundian esok.  Anggota tentera turut hadir bagi membantu persiapan undi awal ini.

(Anggota tentera membantu persiapan undi awal di PLDTD)


1,126 pengundi keluar undi awal esok di Langkawi

LANGKAWI, 14 November- Seramai 1,126 pengundi akan keluar mengundi awal esok bagi Parlimen P.004 Langkawi.  Jumlah pengundi awal itu membabitkan anggota pasukan keselamatan dan pasangan di empat pusat mengundi yang mula dibuka bermula 8 pagi.

(Pegawai Pengurus Pilihan Raya Parlimen Langkawi, Datuk Abdul Gafar Yahya)

Pegawai Pengurus Pilihan Raya Parlimen Langkawi, Datuk Abdul Gafar Yahya berkata, pusat mengundi tersebut adalah Pusat Latihan Polis (PULAPOL), Dewan Serbaguna Integriti IPD Langkawi, Bilik Mesyuarat Markas Operasi Pasukan Polis Marin Wilayah 1 dan Dewan Tun Rahah Markas WilayahLaut 3 TLDM (Mawila 3).  "Hari ini pasukan petugas SPR bagi undi awal telah siap membuat penyemakan dan insya-Allah esok pagi di keempat-empat tempat pengundian awal ini hanya satu sahaja yang akan ditutup pada 12 tengahari iaitu bilangan yang kurang daripada 50 orang pengundi, manakala tiga lagi, mula 8 pagi hingga 5 petang," katanya di sini.Tambahnya, jumlah itu adalah sebahagiandaripada keseluruhan 66,777 pengundi berdaftar bagi Parlimen Langkawi. Satu daripadanya iaitu Bilik Mesyuarat Markas Operasi Pasukan Polis Marin Wilayah 1 akan beroperasi sehingga jam 12 tengah hari, selebihnya akan ditutup 5 petang.


Tuduhan anggota tentera di Bera sudah undi awal adalah keterlaluan - Hishammuddin

MELAKA, 14 November- Tuduhan kononnya terdapat anggota tentera di Bera, Pahang, sudah mengundi awal untuk Pilihan Raya Umum ke-15 (PRU15) dan dibayar adalah keterlaluan. Menteri Kanan Pertahanan, Datuk Seri Hishammuddin Tun Hussein berkata, rakyat kini sudah bijak menilai dan kenyataan yang dibuat oleh Datuk Seri Anwar Ibrahim itu masih gagal mengemukan sebarang bukti kukuh.

(Menteri Kanan Pertahanan, Datuk Seri Hishammuddin Tun Hussein)

"Jadi saya tengok politik sebegini rupa akhirnya orang dapat menilai sendiri sama ada apa yang mereka cakapkan mereka serius atau tidak, saya ada jawab isu tentera tadi tapi saya rasa dia keterlaluan kali ini dan dia silap,

"Saya rasa ramai ahli-ahli anggota ramai juga marah dengan Anuar Ibrahim kerana dia orang tengok kalau hendak berpolitik pun jangan smpi sanggup melakukan dan buat tuduhan yang dulu dia kata ada bukti sampai hari ini tiada bukti,”katanya. Beliau yang juga Bendahari Agung Barisan Nasional (BN) berkata ketika ditemui selepas Majlis Ramah Mesra bersama jentara parti di Dewan Alamanda, Jasin. Beliau terdahulu mengulas tindakan Anwar yang masih belum mengemukakan bukti berhubung dakwaan kononnya anggota tentera di Bera, Pahang, sudah mengundi awal untuk Pilihan Raya Umum ke-15 (PRU15) dan dibayar RM300 untuk berbuat demikian.


11 syarikat tempatan sertai misi EAM ke China secara maya

KUALA LUMPUR, 14 November - Sejumlah 11 syarikat tempatan akan menyertai misi Pecutan Eksport Maya (EAM) ke China secara maya anjuran Perbadanan Pembangunan Perdagangan Luar Malaysia (MATRADE).Menerusi satu kenyataan, MATRADE memaklumkan inisiatif tersebut merupakan kesinambungan sokongannya dalam membantu pemulihan pasca COVID-19 bagi perusahaan kecil dan sederhana tempatan.Misi yang turut mendapat kerjasama Kementerian Pembangunan Usahawan dan Koperasi serta SME Bank ini akan berlangsung pada 16 dan 17 November ini.Ketua Pegawai Eksekutifnya, Datuk Mohd Mustafa Abdul Aziz berkata EAM boleh dijadikan platform alternatif untuk menembusi pasaran dengan memanfaatkan penglibatan pemain pasaran berprofil tinggi dan berkualiti yang mencari peluang perniagaan baharu.

China yang merupakan salah satu destinasi eksport utama negara, menawarkan peluang perniagaan yang besar merentasi pelbagai industri.Perdagangan antara Malaysia dan China berkembang 18.5 peratus kepada RM360.56 bilion dari Januari hingga September tahun ini, berbanding tempoh sama tahun lalu.Sebagai usaha meneroka lebih banyak peluang perdagangan dengan China, MATRADE akan terus menganjurkan sesi padanan perniagaan melibatkan pengeksport tempatan dan pembeli berpotensi melalui platform maya.


PRU15 buka ruang rezeki buat peniaga kecil di Muar

(PRU15 membuka ruang rezeki tambahan kepada peniaga kecil Muar)

MUAR, 14 November- Sudah menjadi kelaziman, bahang berkempen pada musim pilihan raya tidak hanya memeriahkan suasana malah, turut menjadi lubuk rezeki buat peniaga kecil.  Di Muar misalnya, kehadiran jentera parti dan penyokong meningkatkan lagi pendapatan masyarakat sekitar. "Biasanya masa PRU, mereka yang balik mengundi memang akan singgah dan kita memang buka kedai," kata Nadia Saddi, pengusaha kedai makan."Masa inilah kita akan jumpa pelanggan baru, kebiasaannya pelanggan biasa, pekerja kilang,"kata seorang peniaga pisang goreng, Saadiah Tukiran. Bagi Tan Ching pula, jumlah pelanggan baharu yang berkunjung ke gerai buahnya meningkat sejak seminggu yang lalu.  "Ada ramai pelanggan sejak kebelakangan ini, sekarang pun ramai,"katanya.


PRU15: Calon-calon komited bangunkan Parlimen Tangga Batu

TANGGA BATU, 14 November - Produk hasil tani keluaran Tangga Batu, Melaka berpotensi untuk diketengahkan ke peringkat antarabangsa.  Calon Barisan Nasional (BN) Parlimen Tangga Batu, Datuk Lim Ban Hong berikrar untuk merealisasikan perkara itu seterusnya mencipta nama Tangga Batu sebagai hub pengeluaran produk tani utama negara.  Kawasan tersebut terkenal dengan keluaran hasil padi dan juga mangga ‘Delite’ yang diusahakan di Kampung Gelam.  "Ini merupakan satu permulaan yang baik kerana untuk setiap kawasan kita dia memang ada produk dia yang membawa ciri-ciri tempatan dan kawasan ini memang dah tersedia ada lah ada tanaman ini habnya, caranya ialah macam mana nak membantu ia untuk promosi bukan sahaja ke pasaran domestik dan juga kita kata ke pasaran yang lebih luas, saya juga sarankan kepada pengusaha ini sekiranya mereka mempunyai kita kata 'volume' yang besar mereka juga boleh mempertimbangkan macam mana kita kata menghasilkan produk-produk yang berkaitan dengan 'mango delites'," kata beliau pada sidang media selepas sesi dialog bersama pesawah dan pekebun di Kampung Gelam, di sini.

Lim menggariskan aspek pertanian sebagai keutamaan seperti menjaga kebajikan pesawah dan pekebun, selain komited membantu aspek pemasaran produk hingga ke peringkat antarabangsa.  Sementara itu, calon Perikatan Nasional (PN) Bakri Jamaludin pula mahu membawa pembangunan berteraskan pendigitalan di kawasan Tangga Batu agar kemudahan itu memberi faedah kepada golongan muda di kawasan itu.  Jelas beliau, pendigitalan Tangga Batu bukan sahaja dapat memodenkan kawasan itu, ia juga dapat memberi pelbagai peluang pekerjaan kepada golongan muda.  Selain PN, calon Pakatan Harapan (PH) Tangga Batu, Profesor Madya Rusnah Aluai berharap Tangga Batu dapat menjadi satu hub pendidikan sekali gus melahirkan lebih ramai generasi yang cerdas minda dan berilmu.


Masyarakat orang asli terus diberi perhatian

BERA, 13 November - Aktiviti kempen calon Parlimen Bera yang juga Perdana Menteri, Datuk Seri Ismail Sabri Yaakob diteruskan dengan bertemu masyarakat orang asli di Kampung Paya Badak dan Kampung Tradisional di Guai.  Aktiviti bersua muka menjadi kelaziman buat Ismail Sabri sejak mula bertanding di kerusi parlimen berkenaan pada tahun 2004 bagi mendengar sendiri isu berbangkit yang disampaikan pengundinya. Jelas beliau, meskipun kawasan kampung jauh daripada bandar namun kemajuan di desa tetap menjadi salah satu keutamaan beliau bagi memastikan penduduk tidak merasa terpinggir serta turut merasai manfaat hasil inisiatif kerajaan.

Beliau berucap pada majlis ramah mesra bersama penduduk kampung guai, di Sekolah Kebangsaan Guai, Bera, Pahang.  Turut hadir mengiringi beliau adalah calon bagi Dun Guai, Datuk Sabariah Saidan di kedua-dua lokasi berkenaan.  Ketika bersama dengan penduduk masyarakat orang asli di Kampung Paya Badak, Perdana Menteri turut bersama-sama meraikan ulang tahun kelahiran Nik Nizam a/l Lazim yang berusia 13 tahun dengan menyanyikan lagu Selamat Hari Lahir dan memotong kek.


PRU15 : Tuduhan rasuah terhadap anggota ATM terima RM300 tidak rasional - Hishammuddin

(Datuk Seri Hishammuddin Tun Hussein dan Khairy Jamaluddin pada program Sepetang Bersama Pemimpin di Bandar Baru Sungai Buloh)

SUNGAI BULOH, 13 November- Menteri Pertahanan, Datuk Seri Hishammuddin Tun Hussein meminta pihak yang mendakwa kononnya ada perbuatan rasuah ketika proses pengundian pos di Parlimen Bera membuat laporan kepada Suruhanjaya Pencegahan Rasuah, SPRM. Tambah beliau, tindakan memburukkan imej Angkatan Tentera Malaysia, ATM itu adalah tidak rasional. "Bila kenyataan itu dibuat, ia menimbulkan kemarahan dalam kalangan anggota kita sendiri, undi pos merupakan satu perkara yang biasa."Ketika mereka (PH) menang dalam PRU14 pun, ada undi pos, tetapi apakah tujuan tuduhan terhadap anggota tentera terima RM300?, sampai sekarang masih belum dijawab,"katanya.Datuk Seri Hishammuddin turut kesal dengan tindakan pihak berkenaan yang meraih undi dengan melakukan tuduhan tanpa mendedahkan sebarang bukti. Beliau menjelaskan kepada media selepas menghadiri program Sepetang Bersama Pemimpin di Bandar Baru Sungai Buloh.Sebelum ini, SPRM meminta individu mempunyai maklumat atau bukti berlaku perbuatan sogokan atau rasuah ketika proses pengundian pos di Parlimen Bera, Pahang diminta melaporkannya.

(Datuk Seri Hishammuddin ditemui media selepas menghadiri program Sepetang Bersama Pemimpin di Bandar Baru Sungai Buloh)


Pelbagai pendekatan diambil calon PRU15 menangi hati pengundi di Perak

PARIT, 13 November- Rata-rata calon yang bertanding pada Pilihan Raya Umum Ke-15 (PRU15) di Perak telah menyantuni lebih 70 peratus pengundi di kawasan yang ditandingi.  Pelbagai pendekatan diambil untuk memenangi hati pengundi. Calon Barisan Nasional (BN) Parlimen Parit, Datuk Mohd Nizar Zakaria mengharapkan pengundi dapat membuat pilihan bijak dan tidak terlalu mengikut emosi.Ini memandangkan keputusan yang dibuat akan menentukan pembangunan negara pada masa akan datang. "Kami duduk dalam kawasan, kami berusaha sedaya upaya yang mungkin bawa bentuk-bentuk pembangunan dalam kawasan, baik yang berskala kecil mahupun juga berskala besar," katanya.

Calon Perikatan Nasional Parlimen Kuala Kangsar, Datuk Iskandar Dzulkarnain Abdul Khalid pula akan memastikan jaringan internet di kawasan luar bandar, ditingkatkan. "Dari Manong sampai Bukit Chandan banyak sangat capaian internet masih tidak berapa baik, jadi saya rasa ini salah satu agenda yang saya nak bawa," jelasnya.

Aktiviti berkempen di beberapa kawasan di negeri itu turut disertai beberapa artis veteran. Antaranya, Mubarak Majid dan Amran Nasaruddin.

(Amran Nasaruddin (kiri) dan Mubarak Majid (kanan)

"Saya harap semua pengundi buat pilihan bijak supaya negara kita makmur dan stabil," kata artis veteran, Mubarak Majid. "Apa orang kata itu daripada Tiktok, Facebook semua itu percaya pada benda yang logik, jangan terlalu memikirkan atau mengikut apa kata orang," jelas artis veteran, Amran Nasaruddin.


Perang bendera di Pulau Pinang semakin hangat

(Perang benderea kempen di Pulau Pinang)

KEPALA BATAS, 13 November- Berbaki lima hari sebelum hari pengundian, kehangatan perang bendera di Kepala Batas, Pulau Pinang semakin dirasai.  Kebanyakan kawasan dipenuhi bendera empat parti bertanding bagi merebut kerusi Parlimen Kepala Batas, iaitu Barisan Nasional (BN), Perikatan Nasional (PN), Pakatan Harapan (PH) dan Pejuang.  Krew RTM melakukan tinjauan di beberapa kawasan termasuk Jalan Tun Hamdan Sheikh Tahir di Penaga, Jalan Haji Ahmad Badawi dan Bandar Putra Bertam.  Hasil pemantauan mendapati semua parti giat 'menarik undi' dengan memenuhi segenap ruang tepi jalan dengan bendera parti masing-masing.

Mohd Fahmi Mohd Tahir yang ditemui pula memuji semua calon dan jentera parti yang berkempen secara matang tanpa sebarang provokasi. "Saya tengok suasana baik. Alhamdulillah tengok bendera BN, PN, PH, Pejuang. Bendera pun semakin banyak, seronoklah tidak bergaduh." Ashrul Nizal Ghazali juga melahirkan rasa yang sama, "semua bendera boleh dipasang bersama. Kempen pun dalam keadaan harmoni.Hari mengundi pun semakin hampir, jadi semua pengundi boleh melakukan pengundian pada hari tersebut."Mohammed Yufaizie Zul berkata, "saya tengok sekarang semakin meriah. Tiada provokasi. Saya pengundi pertama, jadi rasa teruja untuk PRU kali ini."Kalau lalu dekat kawasan sini pun boleh nampak bendera semua parti bertanding pun digantung dekat. Semuanya aman."


PRU15: Calon BN diminta jaga nama baik parti

BERA, 13 November- Semua calon Barisan Nasional (BN) yang berkempen pada Pilihan Raya Umum Ke-15 (PRU15) diminta menjaga nama baik parti dan mengenepikan perkara lain.Perdana Menteri, Datuk Seri Ismail Sabri Yaakob berkata mereka juga perlu memberi tumpuan kepada kawasan ditandingi. "Jadi perkara-perkara lain kita ketepikanlah, yang penting solidariti dalam UMNO dan juga BN...rakyat sedang melihat dan rakyat akan membuat pelbagai spekulasi."Kalau kita dilihat tidak bersama-sama dalam menghadapi pilihan raya...jadi apa pun yang kita buat adalah jaga nama baik parti dan tingkatkan keyakinan rakyat," katanya. Beliau yang juga Naib Presiden Umno menyatakan demikian selepas majlis ramah mesra bersama penduduk Kampung Batu Papan, di sini hari ini.

(Datuk Seri Ismail Sabri Yaakob/Foto BERNAMA)


Kempen PRU15 tarik golongan muda keluar mengundi

SUNGAI BULOH, 13 November- Calon Barisan Nasional Parlimen Sungai Buloh, Khairy Jamaluddin yakin lebih ramai pengundi muda akan turun menunaikan tanggungjawab, pada 19 November ini. Keyakinan itu berdasarkan kehadiran dan sambutan pengundi muda pada kempen dan program anjuran beliau di Sungai Buloh. Pada masa sama, Khairy yang turut berkempen menerusi media sosial mengakui golongan tersebut tertarik dengan kempen pilihan raya kali ini. "Alhamdulillah saya nampak semakin ramai yang mula mengambil tahu tentang pilihan raya."Media sosial sangat penting untuk generasi muda, mungkin tidak dapat berjumpa dengan semua pengundi-pengundi baharu ini tetapi yang penting di platform media sosial, mereka sangat tertarik dengan kempen pilihan raya kali ini," katanya.

Khairy menjelaskan demikian kepada media selepas bermain badminton bersama bekas pemain nombor satu dunia, Datuk Lee Chong Wei di Kampung Baru Subang.Seramai 150,000 pengundi berdaftar di Sungai Buloh dan daripada jumlah tersebut, lebih 40 peratus adalah pengundi muda.


Tawaran manifesto perlu realistik

AYER KEROH, 13 November- Calon-calon yang bertanding dalam Pilhan Raya Umum ke-15 (PRU15) perlu realistik dalam menetapkan tawaran manifesto di kawasan mereka dan tidak meletakkan janji yang sukar ditunaikan semata-mata mahu memenangi hati pengundi  Pensyarah Kanan Fakulti Komunikasi dan Pengajian Media UiTM Melaka, Muhammad Anwar Fahmi Hari Das Abdullah berkata, pengundi sudah bijak menilai dan akan memilih calon yang terbaik serta berpotensi untuk menunaikan janji mereka.  Perkara tersebut perlu diambil perhatian serius oleh calon bertanding kerana rakyat akan menolak parti yang gagal melaksanakan manifesto mereka seperti yang pernah berlaku pada 2018. "Jadi bagi saya, potretkan diri dengan satu personaliti yang baru untuk perjuangkan hak rakyat yang releven bukan manifesto tidak realistik dan sukar dilaksanakan." Muhammad Anwar Fahmi berkata demikian ketika ditemui RTM di Ayer Keroh, Melaka.

(Muhammad Anwar Fahmi Hari Das Abdullah, Pensyarah Kanan Fakulti Komunikasi dan Pengajian Media UiTM Melaka)


PRU15 : Pengundi muda penentu hala tuju negara

(Asmaiza Ahmad bermain bola jaring pada Program Santai Bersukan Anak Muda)

CHUPING, 13 November- Golongan muda khususnya bagi mereka yang pertama kali akan mengundi pada Pilihan Raya Umum ke-15 (PRU15) disaran agar membuat pilihan yang tepat bagi menentukan hala tuju kepimpinan negeri dan negara. Di kawasan DUN Chuping, 950 daripada keseluruhan lebih 4,000 pengundi merupakan kali pertama akan mengundi.Mereka berumur antara 18 hingga 20 tahun. Calon DUN Chuping mewakili Barisan Nasional yang juga penyandang kerusi, Asmaiza Ahmad berkata, golongan itu bijak menilai setiap calon bertanding dengan matang. Beliau menyeru golongan itu untuk, "menunaikan tanggungjawab dan gunakan hak sebagai pengundi dengan bijak, matang dan berkesan. "Jika terus mendapat kepercayaan banyak pembangunan yang dirancang, contohnya mewujudkan lebih banyak lampu di kawasan yang gelap juga pembangunan yang pesat di Lembah Chuping."  Asmaiza Ahmad ditemui media pada Program Santai Bersukan Anak Muda di Felda Chuping, Padang Besar.

(Asmaiza Ahmad ditemui pemberita RTM di Felda Chuping)


PRU15 : Elak keluar fatwa ekstrem ketika kempen

(Datuk Seri Mahdzir Khalid pada Majlis Pelancaran Jentera Pilihan Raya Parlimen Sungai Petani)

SUNGAI PETANI, 13 November- Semua pimpinan parti politik perlu profesional dan tidak melampau dalam memberi ceramah pada siri kempen Pilihan Raya Umum ke-15 (PRU15) bagi mengelak berlaku perpecahan masyarakat. Naib Presiden UMNO, Datuk Seri Mahdzir Khalid, berkata ceramah ekstrem seperti mengeluarkan dalil atau fatwa sendiri perlu dielakkan kerana pengundi bijak membuat keputusan. Beliau turut menegaskan, "jangan ekstrem dalam berkempen. Kita hidup berbilang bangsa dalam sebuah negara majmuk." Beliau bercakap kepada pemberita selepas Majlis Pelancaran Jentera Pilihan Raya Parlimen Sungai Petani. Hadir sama, calon kerusi parlimen berkenaan, Datuk Shahanim Mohamad Yusoff.

(Datuk Seri Mahdzir Khalid, Naib Presiden UMNO)


Kebajikan peneroka, FELDA bakal diletak di bawah seliaan PM

BERA, 13 November- Pembangunan, kebajikan dan kemudahan melibatkan peneroka FELDA akan diletakkan di bawah seliaan Perdana Menteri.Ia untuk memastikan usaha menangani isu-isu warga FELDA dapat diurus secara terus dengan penyelesaian lebih berkesan. Datuk Seri Ismail Sabri Yaakob berkata perkara itu akan dilaksanakan sekiranya beliau kekal Perdana Menteri selepas Pilihan Raya Umum ke-15 (PRU15)."Kita bina jalan besar, kita bina hospital demi kepentingan semua rakyat di Bera jika saya kembali diberi mandat oleh rakyat. Sudah tentu banyak perkara lagi yang mampu kita lakukan. Meski saya jadi Perdana Menteri dalam tempoh satu tahun empat bulan, banyak perkara yang telah dilaksanakan antaranya saya meluluskan RM140 juta berhubung masalah air di Bera ini," kata Ismail kepada media pada majlis ramah mesra bersama warga peneroka Felda Bukit Kepayang.

(Perdana Menteri merangkap penyandang kerusi Parlimen Bera, Datuk Seri Ismail Sabri Yaakob)

Katanya, kebajikan peneroka Felda sentiasa menjadi fokusnya sejak mula bertanding di kerusi Parlimen Bera pada 2004. Pelbagai pembangunan telah dilaksanakan di 14 tanah rancangan Felda dalam Parlimen Bera termasuk menyelesaikan masalah air dan menyediakan kemudahan jalan raya lebih selesa.


Tun M setuju tindakan isytihar harta tapi bukan musim PRU sahaja

ALOR SETAR, 12 November - Pengerusi Penaja Gerakan Tanah Air (GTA), Tun Dr Mahathir Mohamad bersetuju dengan tindakan pengisytiharan harta oleh ahli politik, namun ia perlu dilaksanakan sepanjang masa dan bukan dalam musim pilihan raya semata-mata.Bekas Perdana Menteri itu berkata, sebaliknya perkara itu perlu dibentangkan di Dewan Rakyat terlebih dahulu bagi mewajibkan Ahli Parlimen mengisytihar harta masing-masing."Saya bersetuju (dengan pengisytiharan harta oleh ahli politik) tetapi bukan dekat dengan pilihan raya. Kita kalau hendak buat waktu mana kita tidak kira. Itu kita bercakap dalam dewan (Dewan Rakyat dan Dewan Negara)," katanya.Beliau berkata demikian selepas turun berkempen bersama calon PEJUANG bagi Parlimen Kuala Kedah, Ulya Aqamah Husamuddin, di Taman Bersatu, Jalan Batas Paip, dekat sini hari ini.Terdahulu, sebahagian besar daripada 72 calon PKR membuat pengisytiharan harta masing-masing berikutan syarat parti itu yang mahu semua calonnya dalam Pilihan Raya Umum Ke-15 (PRU15) berbuat demikian.

Mengulas mengenai kenyataan calon Barisan Nasional (BN) kerusi Parlimen Sungai Buloh, Khairy Jamaluddin yang bercita-cita menjadi calon Perdana Menteri, Dr Mahathir berkata, sesiapa sahaja boleh menjadi calon kalau mereka memenangi kerusi yang ditandingi."Banyak orang yang layak (jadi calon Perdana Menteri), tapi sama ada dia menang atau tidak belum tentu. Bila dah menang esok, (nanti) cakap lah," kata penyandang Parlimen Langkawi itu. – BERNAMA

Berita berkaitanTiada keperluan isytihar harta kata Ismail SabriTerengganu sedia isytihar harta anggota DUN 97 peratus ahli Kabinet PN isytihar harta masing-masing - PM


KDN siasat sekiranya benar data pengundi bocor

(Datuk Seri Hamzah Zainuddin ketika melawat penduduk di sekitar Sempeneh/FOTO Facebook Hamzah Zainuddin)

ARAU, 12 November - Dakwaan berlaku kebocoran 800,000 data pengundi yang tersebar di media sosial, adalah tidak benar, kata Menteri Dalam Negeri Datuk Seri Hamzah Zainudin.Hamzah berkata, setakat ini pihaknya belum menerima sebarang laporan polis namun Kementerian Dalam Negeri (KDN) bersedia menyiasat sekiranya benar dakwaan tersebut."Apa yang hendak saya tekankan adalah Suruhanjaya Pilihan Raya (SPR) hanya mengeluarkan maklumat nama dan nombor kad pengenalan sahaja.“Perkara itu tidak betul mesti ada pihak yang cuba menipu bagi mencari keuntungan," katanya kepada pemberita pada Program Jelajah Perikatan Nasional (PN) di sini hari ini.

Terdahulu, beberapa portal melaporkan berlaku kebocoran pada data SPR dan maklumat 800,000 pengundi dijual pada harga RM9, 401 di pangkalan data terkenal.Portal berkenaan melaporkan seorang penjual memiliki pangkalan data MySPR termasuk swafoto, butiran MyKad dan butiran lain seperti alamat penuh, alamat e-mel, tarikh lahir dan kata laluan.


Datuk Rozi santuni masyarakat sekitar Hulu Terengganu

TERENGGANU, 12 November- 70 peratus pengundi di Parlimen Hulu Terengganu P 038 telah disantuni calon Barisan Nasional Datuk Rozi Mamat. Sehingga kini 162 kampung telah pun dilawati beliau bersama kepimpinan UMNO Hulu Terengganu.  Datuk Rozi atau lebih mesra dikenali sebagai Cikgu Rozi, optimis kesemua 87,917 pemilih berdaftar akan dikunjungi dalam tempoh berkempen ini.  Beliau yakin proses ini akan selesai dalam masa terdekat.  Menurut Cikgu Rozi lagi kesemua pemilih yang ditemui menyambut baik dan memberi respon termasuk golongan pengundi muda.

(Calon Barisan Nasional, Datuk Rozi Mamat)

"Kita memang mengamalkan politik matang sebab kita tahu pengundi bawah 40 tahun kurang 55 peratus pengundi, saya menjangkakan anak-anak muda sekarang ini tahu menilai mana yang baik mana yang buruk untuk masa depan mereka, untuk negara mereka, agama, bangsa dan negara dan atas keperluan asas tersebut, mereka menuntut kepada kestabilan negara dan juga kemakmuran, itu sangat penting bagi mereka," katanya selepas mengadakan walkabout di Pasar Manir Hulu Terengganu.  Beliau sempat beramah mesra dengan hampir 300 peniaga di sekitar pasar berkenaan. Sementara itu, kebanyakkan peniaga yang ditemui media di sini memberi harapan dan pandangan berbeza terhadap PRU kali ini. "Saya berharap satu pembangunan yang besar berlaku di Manir supaya semua peringkat masyarakat dapat menikmati dari segi kemajuan dan juga kita mahu kan kestabilan politik supaya negara kita semua dapat menjamin masa depan anak-anak muda untuk lima tahun hingga 10 tahun akan datang," kata Ahmad Huzairi Ali. "Saya berharap PRU kali ini membawa perubahan yang besar terutamanya di Parlimen Hulu Terengganu, perubahan besar dari segi pembangunan infrastruktur yang boleh meningkatkan dari segi ekonomi penduduk setempat terutamanya," kata Sabihah Salleh. "Saya sebagai pengundi Hulu Terengganu mengharapkan perubahan pada PRU kali ini calon YB baru untuk bersama-sama memajukan Hulu Terengganu sempena tagline muafakat membawa berkat kepada Hulu Terengganu,"kata Norhidayah Taharimm. Parlimen Hulu Terengganu menyaksikan pertembungan empat penjuru melibatkan BN, PAS, Pakatan Harapan dan Pejuang .


Tiada keperluan isytihar harta kata Ismail Sabri

BERA, 12 November - Tiada keperluan mengisytiharkan harta bagi Ahli Parlimen yang bertanding, memandangkannya tidak diperuntukkan dalam mana-mana akta, kata Datuk Seri Ismail Sabri Yaakob.Perdana Menteri berkata, Barisan Nasional (BN) tidak menghalang sekiranya ahli parti mahu membuat pengisytiharan harta atas kerelaan individu itu sendiri.Sebaliknya beliau berkata, hanya Menteri dan Timbalan Menteri yang dilantik dalam Kabinet diwajibkan untuk mengisytiharkan harta masing-masing."Kita hanya buat perkara yang termaktub dalam akta yang ditetapkan, jadi tidak perlu isytihar harta."Kalau sudah menang nanti Ahli Parlimen juga diminta untuk isytihar harta dulu tapi tidak semua kerana tiada keperluan untuk berbuat demikian."Ahli Parlimen boleh berniaga tetapi Menteri, Timbalan Menteri wajib isytihar harta," katanya selepas merasmikan Karnival Keluarga Malaysia Anak Muda Gegor Bera di Dewan Konvensyen Bera, di sini hari ini.


PRU15: Belia penentu corak kepimpinan negara

MUAR, 12 November- Golongan muda berusia 18 hingga 20 tahun menjadi penentu penting dalam mencorak kepimpinan negara.  Justeru, pentas Pilihan Raya Umum ke-15 menjadi bukti, pandangan golongan berkenaan turut dipandang serius dalam proses demokrasi negara. Menurut calon BN Parlimen Muar, Mohd Helmy Abd Latif pilihan raya kali ini memberi setiap lapisan masyarakat untuk membuat keputusan, dan PRU kali ini, undi orang muda sedikit sebanyak turut memberi impak pada PRU15.

(Calon BN Parlimen Muar, Mohd Helmy Abd Latif)

"Undi orang muda ini sangat penting apa yang kerajaan harapkan, pengundi muda ini memberi satu indikasi penting agar kerajaan dapat membawa negara ini yang mencukupi setiap lapisan masyarakat," katanya semasa menyantuni belia sempena Kejohanan Sepak Takraw, anjuran Parit Raja, malam tadi di sini. Mohd Helmy turut berkesempatan meluangkan masa bermain Sepak Takraw bersama peserta.  Dalam pada itu, Calon Parti Ikatan Demokratik Malaysia, MUDA Parlimen Muar, Syed Saddiq Abdul Rahman turut melakukan kempen secara fizikal dengan menyantuni para peniaga sekitar Pasar Malam Parit Amat.  Beliau turut disertai Timbalan Presidennya, Amira Aisya Abd. Aziz.


Reezal Merican lancar Ikrar Aku Janji Demi Kepala Batas

KEPALA BATAS, 11 November - Pengundi di Parlimen Kepala Batas bakal menikmati pembangunan infrastruktur prasarana dan perumahan sekiranya Datuk Seri Reezal Merican Naina Merican diberi mandat untuk menjadi wakil rakyat di kawasan itu.Tawaran khusus itu dizahirkan penyandang kerusi parlimen berkenaan melalui Ikrar Aku Janji Demi Kepala Batas yang mengandungi tujuh tujuh teras utama, 25 ikthiar dan 41 gerak kerja.

Menyifatkan 'Ikrar Aku Janji' lebih meyakinkan dan tidak mahu lagi menggunakan perkataan manifesto yang boleh sahaja dimungkiri.

"Saya mahu diikat dengan amanah ini kerana berada di posisi ini bukan sekadar untuk diangkat tetapi untuk menjalankan amanah dan tanggungjawah," katanya ketika melancarkan Aku Janji Kepala Batas di sini malam ini.

Tujuh teras utama berkenaan ialah membangunkan infrastruktur prasarana rakyat dan perumahan; mengukuhkan hubungan sosial dan komuniti; merancak ekonomi setempat dan membangunkan modan insan dan pendidikan.

Pilihan Raya Umum Ke-15 (PRU15) menyaksikan pertembungan empat penjuru di Parlimen Kepala Batas antara Barisan Nasional (BN), Perikatan Nasional (PN), Pejuang, dan Pakatan Harapan (PH).

Reezal Merican bersaing dengan Dr Siti Mastura Mohamad (PN), Hamidi Abu Hassan (Pejuang), dan Danial Abdul Majeed (PH).

Pada PRU14 lalu, Reezal Merican memenangi kerusi itu dengan majoriti 4,736 undi.


PRU15: Calon perlu patuh arahan mohon permit aktiviti tinjauan mesra

PUTRAJAYA, 12 November- Setiap calon Pilihan Raya Umum Ke-15 (PRU15) perlu patuh dengan arahan untuk memohon permit bagi aktiviti tinjauan mesra seperti diarahkan. Keperluan permohonan permit bertujuan membolehkan Polis Diraja Malaysia (PDRM) mengambil langkah dalam memastikan calon-calon menjalankan aktiviti kempen dengan lancar.Menurut Menteri Dalam Negeri, Datuk Seri Hamzah Zainudin segala peraturan dan ketetapan yang diputuskan Suruhanjaya Pilihan Raya (SPR) wajar dipatuhi agar aktiviti kempen berjalan lancar.Selain itu, permit hanya perlu dipohon sekali sahaja untuk keseluruhan tempoh berkempen dalam kawasan Parlimen atau Dewan Undangan Negeri (DUN)."Saya ikut sahaja segala arahan atau prosedur operasi standard (SOP) oleh SPR. Saya tidak boleh cakap lebih jika SPR keluarkan sop baharu. "Tinjauan mesra tiada kena mengena dengan kementerian kerana semua di bawah SPR. Polis hanya menjaga keselamatan rakyat, soal boleh pergi tinjauan mesra atau tiada kaitan dengan kementerian," katanya.Beliau ditemui pada Majlis Perasmian Pusat Rekod Kementerian Dalam Negeri, di sini.